ИнтерФУТБОЛ :: Ғолибо, рақибинг мағлуб қилғил...\nҒолибо, рақибинг мағлуб қилғил...\nШу кунларда юртимиз бўйлаб навоийхонлик тадбирлари авж паллага кўтарилди. Биламиз, мухлисларда «Ҳазрат Навоий ижодининг футболга нима алоқаси бор?» қабилида савол туғилиши табиий. Биз эса уларга қарата «Алоқаси бор!» деймиз ишонч билан. Чунки ҳазрат Алишер Навоий ижоди ҳар бир давр билан ҳамнафас ва бу улуғликни замон чегаралари ўзига бўйсундиролмайди. Таниқли шоир Омон Матжон сўз салтанати соҳибқирони ғазалига боғлаган «Аввалгиларга ўхшамас» номли мухаммасни, унинг матни асосида ардоқли ҳофиз Шерали Жўраев куйлаган машҳур қўшиқни кўпчилик мухлислар яхши билишади. Осиё кубоги-2019 нимчорак финалида терма жамоамиз мағлубиятидан сўнг аксарият навоийхон футбол мухлислари «Энди футбол қадри ҳам аввалгиларга ўхшамас» дея надомат ила хиргойи қилишганига ишончимиз комил. Албатта, улар шу билангина кифояланмай, «Муножот»ни ҳам сел бўлиб тинглашган бўлсалар, ажабмас.\nКелди жон оғзимга-у ул шўхи бадхў келмади...\nФутбол мухлислари дарду фиғонига қанчалар уйғун бу мисраларга мужассам мазмун?! Ўша нимчорак финал учрашувидан кейин тонг отгунча мухлислар кўзига уйқу келмагани рост. Зеро, улар ул «сарви гулрў», «шўхи бадхў» - гўзал ва шўхчан ғалабани озмунча интизор кутишдими?! Мағлубият сабаб қанча-қанча мухлиснинг жони-фарёди бўғзига қадалди, кўзларига ёш инди. ғалаба учун чинакам курашувчи «толиби содиқ» топилмади терма жамоамизда, уларнинг якдил хулосаларича. Йўқ, барча мухлислар шундай ҳолни бошдан кечиришганига ишончимиз комил эмас. Лекин зукко ва хусусан, навоийхон футбол шинавандалари қалбида Осиё кубоги-2019да терма жамоамиз қайд этган натижа ўчмас изтироб алангасини ёққани аниқ.\nАёнки, юқоридаги мулоҳазалар улуғ шоир таваллудининг 578 йиллиги тантана қилинаётган бир паллада бежиз қоғозга тушмади. Аввало, ўтказилган навоийхонлик тадбирларидан кўнгил тўлмади. Ташкилотчилар ишида, иштирокчилар сўзида ўзгача олов, янгича руҳ сезилмади. Ахир Навоий аталмиш улкан ижодий уммонда ҳайрат уйғотувчи дуру жавоҳирлар бисёр-ку?!\nХуллас, шундай норизо кайфиятда «Боруссия» ва «Хоффенхайм» ўртасидаги учрашувга нигоҳ ташладик. Очиғи, ҳисобнинг йириклашиб кетишини кутмагандик. «Етакчи, барибир, етакчи экан-да. Наҳотки, ўйинда иштиёқдан кўра, омад устун бўлса?!» деган хаёлга бордик ва кайфиятимиз беш баттар бузилди. Қарангки, ўй-хаёлларимиз охирига етмади. Бирдан чақмоқ чақди, гўё. Майдонга шаррос-шаррос гол ёғди. «Хоффенхайм» охирги кучи қолгунга қадар тинмади ва дортмундликлар минг бир таажжубда аламли дурангга имзо чекишди. Айримлар тахмин қилишганидек, бу ҳисобда тотализаторнинг таъсири йўқ, бизнингча. Ўйиндаги маром ва суръат - бунинг исботи. Ҳакам учрашув якунлангани ҳақида ҳуштак чалгач, майдонга қулаган «Хоффенхайм» футболчиларининг аҳволида барчаси намоён.\nЎз майдонида «Бернли»га 0:2 ҳисобида ютқаза туриб, баҳс якунида олов мисоли порлаган ва ҳайратбахш дурангга эришган «МЮ»нинг шиддати ҳамон кўз ўнгимизда. Эътироф этиш керакки, Оле-Гуннар Сульшернинг ишлари аллақачон омад ва тасодиф чегараларини ортда қолдирди. Норвегиялик мураббий сабаб, ниҳоят, «МЮ»да Поль Погба даври бошланди. У таркибда бор экан, «ПСЖ» хавотирга тушаверсин. Демак, футбол наинки истеъдод ва маҳоратга қарайди, балки мураббийнинг феъл-атворию, ижрочиларга муносабатини ҳам танлайди. Сульшер эффекти яна бир бор буни футбол дунёсига кўрсатиб қўйди амалда. АПЛда яраланган йўлбарсни эслатувчи аутсайдерни сафарни мағлуб этиш осон ҳисобланмайди. «Қизил иблислар» бу сафар «Фулхэм»ни тиз чўкдиришди. Қойил! «ПСЖ»га қарши учрашувдан олдин ажойиб репетиция!\nМуҳтарам мухлис! Шунча мулоҳаза «Қизим сенга айтаман, келиним сен эшит» йўлида ёзилди. Мақсад - «Пахтакор» ва АГМКни бугунги баҳсларда ғалабага чорлаш. Кураша-кураша бир тўп фарқи билан мағлубиятга учраш - терма жамоаларимиз ва клубларимизга йўргакда теккан касаллик. Бу нуқсон одатда омадсизлик билан изоҳланади. Энди шундай изоҳлардан тўйиб кетган мухлислар кўнглини чоғ айлайдиган пайт келди. «Омад келмади» - бу баҳона энди бирор қолипга сиғмайди, мухлисларни қуюшқондан чиқаради.\nЯна ҳазрат Навоийга қайтамиз. Ул пири комил дейдилар:\nҚаро кўзим, келу мардумлиғ эмди фан қилғил,\nХўш, «Пахтакор» ва АГМКга, ҳар бир мураббий ва футболчига шундай мурожаат қилиш мумкин эмасми?! Албатта мумкин ва ҳатто шарт! Хулоса шу: ҒОЛИБО, РАҚИБИНГНИ МАҒЛУБ ҚИЛҒИЛ!


МАЪНАВИЙ ТАРБИЯ МУТААССИБЛИККА БАРҲАМ БЕРУВЧИ ВОСИТА — Zamaxshariy.uz\nБугунги кунда дунёнинг турли ёвуз ниятли кучлари ўз мақсадлари йўлида қабиҳликнинг барча усул ва воситаларидан максимал даражада фойдаланишга уринмоқдалар. Бундай кучлар эндиликда халқларнинг маънавиятини бузишга, ёшларнинг онгини заҳарлашга, асрлар мобайнида давом этиб келаётган миллий қадриятларни йўқотишга, эътиқодини ва миллий туйғуларини сустлаштиришга ўтдилар. Бу йўлда улар ахборот воситаларининг деярли барча турларидан, жумладан, газета, журнал, телевидения, интернет материалларидан тарғибот ишларида кенг фойдаланмоқдалар.\nИслом шиорларидан танлаб фойдаланадиган, диннинг асл моҳиятини бузиб талқин қиладиган экстремистик тузилмалар кенг халқ оммаси ичида ва жамиятда тартибсизлик ва парокандаликни юзага келтириш, асосий таҳдид манбаи сифатида одамлар онгу шуурини эгаллаш, жамиятда беқарорлик келтириб чиқариш орқали ҳокимиятга эришишдек манфур мақсадларни кўзлайдилар. Бу ҳақда Ўзбекистоннинг биринчи президенти И.Каримов шундай деган эди: “Барчамизга аён бўлиши керакки, қаерда бепарволик ва лоқайдлик ҳукм сурса, энг долзарб масалалар ўзи бўларчиликка ташлаб қўйилса, ўша ерда маънавият энг ожиз ва заиф нуқтага айланади. Бу аксинча, қаерда ҳушёрлик ва жонкуярлик, юксакақл идрок ва тафаккур ҳукмрон бўлса, ўша ерда маънавият қудратли кучга айланади”.\nЛоқайдлик, бефарқлик ҳукм сурган жойда адолатни қарор топтириш қийин. Айниқса, мафкуравий жараёнлар мисли кўрилмаган даражада глобаллашиб бораётган, хатарли ахборот хуружлари кучайиб, унинг тарқалиш жараёни бутун ер юзини қамраб олаётган бир пайтда, даврнинг ўзи ҳар бир инсондан атроф-муҳитга нисбатан, кириб келаётган ҳар бир янгилик ва янги ахборотларга нисбатан ҳушёр ва эътиборли бўлиш, уларга тўғридан-тўғри эмас, балки чуқур таҳлилий ўрганиш орқали муносабатда бўлишни тақозо этмоқда. Лоқайдликнинг олдини олиш чораларидан бири – бу инсон қалбида фидоийликни тарбиялаш. Фидойиликни ҳар бир шахс, аввало, ўзига умуминсоний фазилат сифатида, қолаверса, қадр-қиммат сифатида қабул қилиши керак.\nБугунги кунда ислом олами гувоҳ бўлиб турган ноҳуш ҳолат ўша янги ислом “элчи”ларининг тинимсиз ҳаракатларидан келиб чиққан нарсалардир. Улар ўзларининг исломини ҳозиргача Аллоҳдан ваҳий бўлиб келган ҳақиқий исломнинг ўрнига қўймоқчилар. Бу соҳада энг кўзга кўринган ҳаддан ошиш – ғулув, қўполлик ишлатишдир. Мазкур қўполликни ўз эгалари “жиҳод” деб номлайдилар. У аслида илмий тилда “террор” деб аталади. Аммо асл исломий манбаларга қарайдиган бўлсак, буни “хуруж” деб аталишини кўрамиз. Ислом оламида кўзга кўринган суриялик олим Муҳаммад Саъид Рамазон Бутий куч ишлатишни жиҳод деб даъво қиладиганларга қарши таълиф қилган “Ал-Жиҳод фил Ислом” номли китобида қуйидагиларни ёзган эди: “Мен бу асрда баъзи бир доиралар наздида янги ислом туғилаётганини мулоҳаза қилмоқдаман. У Аллоҳнинг ҳузуридан ваҳий бўлиб тушмайди, аксинча баъзи одамларнинг фикрлари ва мизожларидан келиб чиқади. Унинг ҳукмлари шаръий далиллар ҳукми ила бирлашмайди ва уларнинг ҳужжатига бўйсунмайди. У фақат баъзи шахс ва жамоаларнинг таассубидан ёки шаҳвату ҳавои нафснинг султонидан келиб чиқади”.\nДиний фанатизмнинг ўзига хос хусусияти шундаки, у фақатгина ўзи эътиқод қилаётган нарсани ҳақиқий деб билиб, бошқа диний эътиқодлар билан келиша олмаслиги, муросасиз муносабатда бўлишидан иборатдир. Экстремистик ва террористик кучлар эса ўзларининг мутаассибона манфур ишларини, гўёки ислом йўлида қилишаётганини, бошқаларни “кофир” бўлгани учун гаровга олганлари ва қатл қилганларини даъво қиладилар. Энг ачинарлиси, улар бу ишларига муқаддас ислом динидан далил топишга ҳаракат қиладилар ва ўзларини мужоҳид, ўзларидан ўлганларини эса шаҳид деб атайдилар. Бу ҳақда Қуръони Каримда: “Улар Аллоҳни ва имонли кишиларни алдамоқчи бўладилар ва ўзлари сезмаганлари ҳолда фақат ўзларинигина алдайдилар. Уларнинг дилларида мараз бор. Уларга: “Ер юзида бузғунчилик қилманглар!” дейилса, “Биз-ислоҳ қилувчилармиз”, дейдилар. “Огоҳ бўлингизким, уларнинг ўзлари тубан кимсалардир”, дейилган1. Ҳадисларда ҳам ушбу маъно ўз аксини топган бўлиб, Пайғамбаримизнинг ҳадиси муборакларида: “Қайси бир мусулмон иккинчи бир мусулмон биродари бошига тиғ кўтарса, Аллоҳ таолонинг фаришталари то ўша тиғни қайтариб ўрнига қўймагунча лаънат айтиб турарлар”, дейилади.\nЎзбекистон фуқароларининг, айниқса, ёшларнинг диний-экстремистик оқимлар таъсирига тушиб қолишининг олдини олишда ўқув муассассалари, ташкилот ва маҳалла йиғинлари томонидан ўтказиладиган маърифий тадбирларда ёшларни мустақил дунёқарашга эга ватанпарвар, ҳар томонлама билимли шахс қилиб тайёрлашга урғу бериш, диний-экстремистик оқимлар тарафдорлари тарқатаётган ғояларнинг аслида ислом таълимотига зид экани ва сиёсий мақсадларга йўналтирилганини аниқ далиллар билан исботлаб бериш мақсадга мувофиқдир.\nМаълумки, илм-маърифатли бўлиш одам эсини таниганидан бошлаб, токи ўлгунча давом этадиган жараёндир. Чунки дунё ҳар доим узлуксиз ўзгариш ва ривожланишда. Инсон тафаккури ҳам у билан биргаликда ривожланиши даркор. XX асрнинг сўнгги ўн йиллигида яратилган мўъжиза, яъни интернет тизимининг вужудга келиши ва у орқали ахборот-коммуникатив жараённинг тезлашиб бораётгани инсониятга ғоявий таъсир ўтказиш кўламини янада кенгайтирмоқда. Интернет –инсониятнинг муҳим ютуғи бўлиб, бугунги ҳаётимизда қатор имкониятлар ҳам яратди, буни инкор этолмаймиз, албатта. Бироқ, кучли мафкуравий таъсир кўрсатиш воситаси бўлган ушбу мўъжиза жиддий муаммоларни ҳам келтириб чиқараётгани ҳеч кимга сир эмас.\nИнтернет орқали узатилаётган ахборотлар ичида тун-у кунини ўтказиб ўтирган айрим ёшларга ачинасан киши. Ахир у ахборотларнинг кераги бор ва кераксизлари ҳам. Буюк маърифатпарвар бобомиз Маҳмудхўжа Беҳбудий ўтган асрнинг бошидаёқ: “Дунёда турмоқ учун дунёвий фан ва илм лозимдур, замон илми ва фанидан бебаҳра миллат бошқаларга поймол бўлур”, деган ҳаққоний фикр билдирган.\nБаъзан ёшлар билан илмий мавзуларда суҳбатлашсангиз ёки уларга бирор савол билан мурожаат қилсангиз, улар дарҳол интернет борку, тайёр материалларни олсангиз бўлмайдими? – деб жавоб беришади. Наҳотки, интернет туфайли инсоният, айниқса, ёшлар китоб ўқиш, билим олиш, изланиш каби муҳим фаолиятдан йироқлашиб борса. Шу нарсанинг ўзи одамда лоқайдлик деган иллатни шакллантирмайдими? Илмга одам тинимсиз интилиш, изланиш ва меҳнат билан эришади. Ислом диничалик илму-маърифатни улуғлаган дин ёки тузум йўқ. Чунки Ислом инсонларни бешикдан то қабргача илм излашликка, ўзи аниқ билмаган нарсаларига эргашмасликка буюрган. Буни Ислом кириб борган жойлардаги илму-маърифат ва тараққиётнинг ривожланишидан билсак ҳам бўлади.\nҲозирги кунда фарзандларимиз дунёнинг энг ўткир, фаол, уддабурон, ватанпарвар ёшларига айланиши, уларни фидойилик, ватанпарварлик, тадбиркорлик, миллатпарварлик, садоқатга ўргатиш кўп жиҳатдан ота-оналарга боғлиқ, чунки “Қуш уясида кўрганини қилади”. Бу борада, албатта, ота-онага ёрдам беришда бутун жамоатчилик – биргаликда фаол ишлашлари керак. Ёшларга ушбу офатнинг салбий жиҳатлари ва зарарли оқибатларини кенгроқ тушунтиришда ижобий таъсир қилишнинг барча восита ва услубларини қўллаш керак. Баландпарвоз шиорларни такрорлаш ўрнига, фикрни ҳаётий мисоллар орқали етказиш маъқулроқ. Бу мақсадларни амалга оширишнинг бош шарти аҳоли, оилалардаги ғоявий тарбия билан белгиланади. Қайси ҳудудда муҳит соғлом бўлмаса, ўша ерда ахлоқи бузуқ, ноқобил фуқаролар пайдо бўлиши хавфи орта боради.\nЎзбекистонда давлат ва жамиятнинг энг муҳим вазифаларидан бири бу халқнинг маънавий руҳини мустаҳкамлаш ва ривожлантиришдир. Маънавият шундай қимматбаҳо меваки, у бизнинг қадимий ва навқирон халқимиз қалбида бутун инсониятнинг улкан оиласида ўз мустақиллигини тушуниб етиш туйғуси билан етилган. Маънавият инсонга она сути, ота намунаси, буюк аждодлари эътиқод қилиб келаётган дини, ахлоқи ва панд-насиҳатлари билан сингади. Маънавият – тарбиядан бошланади. Миллий педагогика асосчиларидан бири А.Авлонийнинг “Тарбия биз учун ё ҳаёт, ё мамот, ё нажот, ё ҳалокат, ё саодат, ё фалокат масаласидир” деган сўзлари фикримизни қувватлайди.\nБугун таълим-тарбия мамлакатни барқарор ривожлантиришнинг муҳим шарти ҳамда бизга ёрдам берадиган энг муҳим воситадир. Ўзбекистон ХХI асрда илдам қадам ташлар экан, ўзининг жаҳон ҳамжамиятида муносиб ўрнини эгаллаши учун маънавий пойдеворга эга бўлмоғи лозим. Жамият маънавияти-ижтимоий тарбия маҳсулидир. Чунки халқимиз миллий ўзига хослиги, маънавиятини сақлаб қолиш, тиклаш ва такомиллаштиришни унинг маънавий тарбия анъаналарига таянмай амалга ошириш мушкул. Бир сўз билан айтганда бундай информацион ва мафкуравий тажовузларнинг моҳиятини очиб бериш ва уларга қарши курашиш учун фақат “ғояга қарши ғоя, фикрга қарши фикр ва жаҳолатга қарши фақат маърифат” асосида фаол тарғибот ва маънавий-маърифий тарбия йўлини тутиш зарурдир.\nХулоса қилиб айтиш мумкинки, бугун мусулмонлар орасида ўзига хос ихтилофлар ва зиддиятлар мавжуд. Шу сабабли исломни ўзларига мослаштиришни истаётган ўша мутаассиб кучларга муносиб қаршилик кўрсатиш учун асрлар давомида шаклланиб келган, Ўзбекистон шароитига ҳар томонлама мос келадиган, бағрикенгликка асосланган маърифий исломни тараққий топтиришга ҳаракат қилишимиз лозим.\n1Қуръони Карим. «Бақара сураси 9-10-11-13 оятлар».\nСобиров Маҳмуджон Маматсалиевич\nУрганч шаҳар Имом Фахриддин ар Розий ўрта махсус ислом билим юрти мударриси\nNext Post:УЛУҒ МУҲАДДИС ИМОМ АТ-ТЕРМИЗИЙ


Таъмирланган машиналар сифатини назорат қилиш бўйича тавсиялар - Ўзбекистон Республикаси Қишлоқ хўжалиги вазирлиги\nТаъмирланган машиналар сифатини назорат қилиш бўйича тавсиялар\nТуман ва муқобил машина-трактор парклари, “Агротехсервис МТП” МЧЖ ва фермер хўжаликлари устахоналарида баҳорги далачилик ишларида қатнашадиган ерларни экишга тайёрлаш, экиш, қатор ораларига ишлов бериш, ўғит сочиш, юк ташиш машиналарини таъмирлаш тадбирлари ниҳоясига етмоқда. Мазкур жараённинг якунловчи босқичи – бу таъмирдан чиқарилган машиналар сифатини назоратдан ўтказиб, уларни меъёрий ҳужжатларда белгилаб қўйилган талаблар асосида қабул қилиб олишдир.\nТаъмирланган машина сифатини назоратлаш уни чуқур текшириш ва барча параметрларни техник шартларда келтирилган талабларга мослигини баҳолашда иборат. Таъмирлаш сифатини назоратлашда ёппасига ва танлаб назоратлаш усулларидан фойдаланиш мақсадга мувофиқдир.\nЁппасига назоратлашда двигателнинг тирсакли вал, поршен, шатун, ёнилғи аппарати ва насоси, стартер ва генератор каби барча муҳим детал ва узеллари, плуг лемехи, борона тиши ёки диски, сеялканинг экиш аппарати, культиваторнинг ишчи органлари, дори пуркагичнинг насоси ва тўзитгичлари, ғалла комбайнининг сегмент пичоқлари ва янчиш барабани, пахта териш машинасининг шпинделлари ва пахта ажратгич барабанлари параметрлари (ўлчамлари, босимлари, тезликлари, тирқишлари ва бошқа катталиклар) текширувдан ўтказилади.\nБу усулдан машина таъмирланиб, тайёр бўлганда эмас, балки унинг детал ёки узелларини таъмирлаш жараёнларида (технологик операцияларда) фойдаланилади. Масалан, плуг лемехи ёки пахта териш машинаси ажратгич барабанининг сифати ва параметрлари таъмирлаш жараёнининг ўзида текширилмаса, уларни машинага ўрнатгандан кейин назоратлашнинг сира иложиси йўқ. Таъмирлашнинг сифатсизлиги ерни шудгорлаганда ёки пахта терганда билинади, холос. Дон янчиш барабанида савағичлар ва таянч подшипниклари ишдан чиқади ва таъмирланади.\nТаъмирланган (метал қопланган) савағичлар цехнинг ўзида назоратланиши керак. Барабан комбайнга ўрнатилгандан сўнг бу ишни бажариб бўлмайди. Бир сўз билан айтганда таъмирлашни шундай ўтказиш керакки, токи соз деталлардан соз узел, соз узеллардан соз агрегат, соз агрегатлардан соз машина йиғилсин.\nТанлаб назоратлаш ҳам фақат цехларда қўлланилади. Масалан, МТП темирчилик цехида қайта тикланган лемехларнинг катта партияси ичидан 10–15 таси тасодифан ажратиб олинади ва уларнинг параметрлари (шакли, ўлчамлари, чархланиш бурчаги) ўлчанади. Ўлчанган параметрлар андоза лемехга тўғри келган тақдирда бутун партия сифатли таъмирланган деб баҳоланади, акс ҳолда брак қилинади. Деталларни бракка чиқаришда шошма-шошарликка йўл қўйиш асло мумкин эмас – бракнинг даражаси ва турини сезгирлик билан аниқлаб олиш даркор.\nТузатилмайдиган брак машинадан ечиб олинган детал ҳолатини техник шартларда белгиланганидан катта фарқланиши билан ифодаланади. Бундай детал фойдаланиш учун яроқсиз деб баҳоланади, чунки уни қайта тиклаш техник жиҳатдан мумкин эмас ёки иқтисодий жиҳатдан фойдасиз. Масалан, подшипник соққалари жойлашган ҳалқа синган бўлса, уни қайта тиклашнинг имкони йўқ, фақат янги подшипник сотиб олиш керак. Учинчи таъмирлаш ўлчамидаги тирсакли вал сиртига метални эритиб қоплаш кўп материал талаб қилади, тезда едирилиб кетади, таъмирлаш харажатлари ўзини оқламайди. Тузатиладиган бракда деталнинг ҳақиқий ҳолати талаб этилганидан шундай фарқланадики, бу фарқни таъмирлаш тадбирларини ўтказиш орқали бартараф этиш иқтисодий зарар келтирмайди. Масалан, валнинг нормал ўлчамга нисбатан камайган диаметрини метал қоплаш ёки навбатдаги таъмирлаш ўлчамигача шлифовкалаш ёрдамида қайта тиклаш мумкин.\nШартли бракда техник шартлардан четланиш катта бўлмайди (рухсат этилган чегараларда ётади), сифат даражасини бирмунча пасайтирсада, бундай детални машинага қайтадан ўрнатиш мумкин. Мазкур ҳолат қимматбаҳо, металҳажмдор ва тақчил деталлар учунгина ўринлидир. Масалан, едирилганлиги чегаравий ўлчамларда бўлган плуг ағдаргичидан маълум бир муддатда фойдаланиш зарар келтирмайди. Лекин янгиси топилиши билан дарҳол алмаштирилиши керак. Шартли бракка эга бўлган деталларни машинага ўрнатилганлиги машинани таъмирдан қабул қилиш далолатномасида акс этиши лозим. Брак сабаблари:\n-детални тайёрлашда носоз ёки ностандарт қурилмалар, мосламалар ва асбоблардан фойдаланиш (масалан, едирилган сиртларга метални газ-ёй усули билан эмас, балки оддий электрод ёрдамида эритиб қоплаш); агрегатлар, механизмлар ва машинани ростлаш, бўлаклаш, таъмирлаш, йиғиш, чиниқтириш ва синаш жараёнларида тегишли техник шартлар ва қоидаларга амал қилмаслик (масалан, пахта териш аппарати ажратгичларидаги чўтка қиллари шпинделлар сиртига ортиқча ботадиган қилиб ростланган бўлса, қиллар тезда едирилиб кетади;\n-шестерняни валдан ечиб олишда ажратгич асбобидан фойдаланмай, болға билан урилса, шпонка шикастланади, вал эгилиб кетади;\n-шпинделли барабан бир соат ўрнига 10–15 дақиқа чиниқтирилганда шпинделларнинг юқори ва пастки таянчларидаги подшипниклар ва керамик втулкаларнинг техник ҳолатини узил-кесил баҳолаб бўлмайди);\n-сифатсиз детал ва материалларни ишлатилгани (масалан, плуг отвалини трубалардан, лемехини рессоралардан тайёрлаш);\n-машинага сифатсиз техник хизмат кўрсатиш, уни нотўғри сақлаш ва ташиш (масалан, двигател картеридаги мойни 250 мотосоатдан кейин алмаштирмаслик – мойдаги чўкма қириндилар ўзаро ишқаланувчи сиртларни едирилишини тезлаштиради;\n-очиқ майдончада сақланаётган ғалла комбайнидан понасимон тасмалар ечиб олинмаса, уларда иссиқ-совуқ таъсирида дарзлар пайдобўлади;\n-ташилаётган машина транспорт воситасига маҳкам қилиб жойлаштирилмаса, қимирлашлар натижасида шикаст топади); механизатор ва таъмирловчи чилангарларнинг малакаси етарли эмас (механизатор аккумулятор батареясига электролитни ўз вақтида қўйиб, сатҳини ушлаб турмаса, сеткалар тез ишдан чиқади; пайвандчининг чоки мустаҳкам бўлмаса, детал узилиб тушади);\n-устахона ва техник хизмат кўрсатиш шохобчасидаги қониқарсиз иш шароити (паст ҳарорат, қоронғилик, ёмон вентиляция, қурилма-ускуналарнинг эскилиги ёки етишмаслиги). Маълумки, ҳозирги пайтларда носоз трактор ва қишлоқ хўжалиги машиналари фермерлар шийпонларидаги кичик устахоналарда, туман ва муқобил МТПлар цехларида ҳамда таъмирлаш корхоналарида тузатилмоқда.\nШундай экан, тузатилган машиналар сифатини шу корхоналарнинг ўзида назоратлашни йўлга қўйиш лозим. Фермер устахонасида механизаторнинг ўз кучи билан таъмирланган машина сифатини юқори малакали механизатор ёки муҳандис-механик текшириши зарур.\nБундай ходимларни таъмирлаш мавсумида вақтинчалик ишга олиш керак. Улар бир эмас, бир нечта фермерга хизмат қилиши ҳам мумкин. Бу ходимлар илгари бош муҳандис, устахона мудири ёки назоратчи – механик вазифаларида ишлаган бўлса янада яхши. Малакали муҳандис-техник ходимларнинг кўпчилиги ҳозир нафақада. Уларга иш таклиф қилинса бас, дарров рози бўлишади. Фермер устахонасида таъмирланган машиналарни текширмай, чиниқтирмай ва созламасдан ишга чиқариш асло мумкин эмас. Туман ва муқобил МТПларда таъмирлаш ишларининг сифатини тажрибали механик ёки устахона мудири назорат қилади ва баҳолайди. Устахонада таъмирдан чиқарилган тракторлар, комбайнлар, пахта териш машиналари ва бошқа техникалар муҳандис-назоратчи ёки механик томонидан қабул қилингандан кейингина ўз эгалари – фермерлар ва тадбиркорларга топширилади.\nАфсуски, кўп МТПларда механик-назоратчи йўқ. У ёки штат жадвалига киритилмаган ёки киритилган бўлсада, малакали мутахассисни топиб, ишга олишмаган. Тажрибалар кўрсатяптики, муҳандис-назоратчидан ойлик маошни аямаслик керак. Унга йил давомида сарфланган маблағ битта двигател, битта ёнилғи насосини ноўрин капитал таъмирлаш учун талаб этиладиган харажатдан бир неча баравар камдир. У ўзини-ўзи тезда оқлайди. Таъмирлаш корхоналарида мураккаб машиналар (комбайнлар, пахта териш машиналари, тракторлар ва қисмлар (двигателлар, ёнилғи насослари, стартерлар, генераторлар, гидромоторлар, электрон ускуналар) таъмирлангани боис алоҳида техник назорат бўлими (ТНБ) ташкил этилган. Бу бўлимни юқори малакали муҳандис-технолог бошқаради. У корхона цехлари ва участкаларида таъмирланаётган детал, узел, агрегат ва машиналар сифатини текширадиган уста ва назоратчилар ишини мувофиқлаштиради ва бошқариб боради. Барча корхоналарда таъмирдан чиқарилган машиналар ва асосий агрегатларга кафолат талонлари берилади.\nТалонларда корхона томонидан машина (агрегат)нинг бузилмасдан ишлаши кафолатланган давр ойларда ёки мотосоатларда келтирилади (масалан, 12 ой ёки 4000 мотосоат). Таъмирланган машина ёки агрегатга паспорт тўлдирилади. Паспортда уларни синаш жараёнида олинган параметрлар (қувват, босим, ток, кучланиш) ёзиб қўйилади. Талон ва паспорт ТНБ бошлиғи ёки муҳандис-назоратчи томонидан имзоланади, машина (агрегат) билан биргаликда буюртмачиларга топширилади. Шундай қилиб, носоз машиналарни сифатли таъмирлаш, таъмирлаш ишлари сифатини узлуксиз назорат этиб бориш, уларни йил давомида бузилмасдан ишлашини ва сарф-харажатларни камайишини таъминлайди.


Эрдўған: Туркия Россия билан муносабатларда жиддий кўнгилсиз воқеа бўлишини истамаган\n08:59 / 27.11.2015\nТуркия Россия билан муносабатлар ёмонлашишидан манфаатдор эмас. Бу ҳақда Туркия президенти Ражаб Тойиб Эрдўған France 24 телеканали орқали узатилган интервьюда айтиб ўтди.\n“Туркия Россия билан кескинлик вужудга келишидан манфаатдор эмас. Бизнинг давлатларда олий даражадаги маслаҳатлашув кенгаши, юқори ривожланган иқтисодий алоқалар бор. Биз Россия каби давлат билан ҳозиргига ўхшаш кескинлик бўлишини истамаймиз”, деб айтди Эрдўған.\n“Туркия ҳозиргига ўхшаш нохуш воқеа бўлишини ҳеч қанча истамаган эди, бироқ афсуски, у юз берди. Биз бу ҳолатни кескинлик ўчоғи деб баҳоламаймиз. Бизнинг давлатлар бир-бири билан қўл сиқишиб, ҳамкорликни давом эттириши керак”, деб таъкидламоқда Туркия президенти.


АҚШ энергия вазирлиги: 2017 йил охирига бориб, нефть баҳоси 60 долларгача кўтарилиши мумкин\n09:49 / 29.06.2016\n2017 йилнинг охирига бориб, Brent маркали нефть баҳоси бир баррелга 60 долларгача ошиши мумкин. Бу ҳақида АҚШ Энергия вазирлигининг Энергетик ахборот бошқармаси (EIA) раҳбари Адам Сьемински маълум қилди.\n"Ўйлашимизча, 2017 йилда Brent маркали нефть баҳоси ўртача 62 долларни ташкил қилади. 2017 йил охирига бориб, 60 долларга етиши мумкин", - деди Сьемински.\n"2016 йилнинг охирида ҳам нефть баҳоси ҳозиргидан баланд бўлади. Жорий йилнинг охирига бориб, нархлар бир баррель учун 50 доллар атрофида бўлади", - дея таъкидлади Энергетик ахборот бошқармаси раҳбари .\n2014 йилнинг ёзида 115 доллардан тушиб кетган нефть баҳоси 2016 йилнинг май ойи охирига келиб кўтарилди.


Dadil.uz. Жондорда хусусий клиника иш бошлади\nАсосий / Соҳалар / Жондорда хусусий клиника иш бошлади\n13:13, 18 09 2019 0 170\nМамлакатимизда тиббиёт соҳасига, хусусан, хусусий тиббиётни ривожлантиришга катта эътибор қаратилаяпти. Бу борада Президентимизнинг 2017 йил 1 апрелдаги «Соғлиқни сақлаш соҳасида хусусий секторни янада ривожлантириш чора-тадбирлари тўғрисида»ги қарори қабул қилинганлиги соҳа ривожи учун кенг йўл очди. Мазкур қарорга мувофиқ Жондор туманида тадбиркор Ўктам Самадов томонидан бўш турган бино қайта реконструкция қилиниб, шинам ва барча қулайликларга эга тиббиёт мауссасасига айлантирилди ҳамда «Невромед» хусусий клиникаси сифатида ишга тушди.\nУшбу объект қурилишига тижорат банки томонидан ажратилган 220 миллион сўм миқдоридаги кредит ва лойиҳа ташаббускорининг 1 миллиард сўмлик маблағи сарфланди. Клиникада аҳоли саломатлигини тиклаш, касалликларга чалинишнинг олдини олиш борасида малакали тиббий хизмат кўрсатиш йўлга қўйилди.\nШунингдек, дори-дармон воситалари, замонавий тиббий ускуналар, диагностика ва даволаш жиҳозлари билан тўлиқ таъминланди. Бу ерда аҳолига неврология, терапия, физиотерапия ва лаборатор диагностика йўналишида хизмат кўрсатилади.\nУшбу клиниканинг очилиш маросимида иштирок этган туман ҳокимлиги мутасаддилари аҳолига сифатли тиббий хизмат кўрсатиш борасида туманда амалга оширилаётган ишлар хусусида тўхталиб, бу каби замонавий клиникалар халқимиз саломатлиги йўлида хизмат қилишини таъкидлашди.\n— Ушбу тиббиёт муассасамиз 35 ўринга мўлжалланган бўлиб, 17 та янги иш ўринлари яратдик, — дейди клиника раҳбари Ўктам Самадов. — Келгусида фаолиятимизни ва иш ўринлар сонини янада кенгайтириш мақсадларимиз бор. Чет элдан замонавий тиббий ускуналар олиб келиш борасида келишувлар олиб боряпмиз.\nЖиззах:“Пишағар” қишлоғи афсона ва ҳақиқатлар…\nЁшлар ташаббуси: Бешариқда тут плантацияси яратилмоқда\nХайрли иш юксак эътирофга лойиқ\nҚатнов жадвалидаги айрим ўзгартириш\n“Ўзбекконцерт” давлат муассасасининг Жаҳонгир Отажоновга ҳеч қандай эътирози йўқ!


Qalampir.uz - Самвел Бабаян журналистлар билан учрашиш ўрнига Россияга кетиб қолди\nСамвел Бабаян журналистлар билан учрашиш ўрнига Россияга кетиб қолди\n12:08, 20.06.2017 Спорт\nЎзбекистон терма жамоаси бош мураббийи Самвел Бабаян ҳам ҳозир Россияда бўлиб турибди.\n17 июнь, шанба куни Россияда старт олган Конфедерациялар кубоги мусобақаси давом этмоқда. “Championat.asia” нашрининг маълум қилишича, мусобақа ўйинларини кузатиш мақсадида Ўзбекистон терма жамоаси бош мураббийи Самвел Бабаян ҳам ҳозир Россияда бўлиб турибди.\nХалқаро пресс-клубнинг эртага, 21 июнь бўлиб ўтиши кутилаётган навбатдаги сессиясида иштирок этиши кутилаётган Самвел Бабаян йиғилишда қатнашмайдиган кўринади. Таъкидлаш жоизки, Халқаро пресс-клубнинг Facebook’даги саҳифасидаги асосий саволлар айнан Самвел Бабаянга қаратилган.\n“Халқаро пресс-клубнинг навбатдаги сессиясиларидан бири Ўзбекистонда спорт соҳасига бағишланади. Анжуманга Олимпия қўмитаси, Жисмоний тарбия ва спорт қўмитаси, Ўзбекистон футбол федерацияси ва футбол бўйича Миллий терма жамоа мураббийлар штаби вакиллари таклиф қилинган”, дейилади хабарда.\nТеглар:Самвел Бабаян Халқаро Пресс-клуб Россия Конфедерациялар кубоги\nЯкшанба кунги ЙТҲларда 8 нафар шахс жабрланди\n18:12, 04.02.2019 14 548\n19:42, 31.01.2019 7 799\nУни атайин кочириб юборган булишсачи? "Ана, уткизаверинглар Халкаро пресс клубларингни". Бу маъсулиятсизликми, ёки мухлислар ва Узбек журналистикасининг устидан кулишми?


00:00 / 19.11.2009 | eski savollar | 6013\nМуҳтарам устоз! Сизга айрим саволларим бор эди. Ижозатингиз билан уларни ҳавола қиламан.1. «Ибодати Исломия» китобида намоздан кейин укиладиган, купчилик ахли илмлар укишни одат килган дуонинг матни берилган. У куйидагича: «Аллохумма такоббал минна солатана ва кийамана ва кироатана ва рукуъана ва сужудана ва куъудана ва тасбихана ва тахлилана ва тахашшуъана ва тазарруъана. Аллохумма таммим таксирона ва такоббал тамамана, вастажиб дуаъана, вагфир яхйана, вархам мавтана йа мавлана. Аллохумма такоббал минна хазихис солатал фарзи маъа суннати маъа жамиъи нуксонатиха ва ла тазриб-биха вужухана. Йа илахал аъламийн ва йа хойрон-насирийн. Таваффана муслимийна валхикна бис-солихийн.»Билишимча ушбу дуо матни куплик шаклида ёзилган, яъни «Илохо, бизларни намозимизни, киёмимизни, кироатимизни….. кабул эт!». Агар намозхон мазкур дуони факат узига хослаб, яъни «Менинг укиган намозимни, киёмимни, кироатимни кабул эт!» тарзида укийдиган булса, арабча лафзларда кандай укийди. Устоз сиздан илтимосим ушбу дуони якка намозхон кандан лафзларда укиши кераклигини хамда дуони маъноларини тулик ёзиб берсангиз.2. Тўққизта вақт борки, ўша пайтларда қазо намози, жаноза, тиловат саждаси жоиз, лекин нафл намоз ўқиш жоиз эмас: Бомдод намозининг — фарзидан олдин (суннати бундан мустасно), фарздан кейин то Қуёш чиққунга қадар, аср намозидан кейин шомгача, шом намозидан олдин, жумъа намозининг (арабча) хутбаси пайтида, икки ҳайит намозининг (арабча) хутбаси пайтида, Қуёш, Ой тутилганда ўқиладиган намоз хутбаси ўқилаётганда. «Қозихон». (Минг бир фатво китоби)Мазкур фатводаги «Бомдод намозининг — фарзидан олдин (суннати бундан мустасно)» кисмини тушунтириб берсангиз. Казо намозни субх киргандан сунг бомдодни суннатидан олдин укиб булмайди деганими бу? Суннатни укиб булиб, вакт бемалол булса фарздан олдин укиладими?3. Агар жамоат намозида турган намозхонда бурун конаш ёки шунга ухшаш холат юзага келиб колса, оркасига угирилиб, чикиб кетса бошка намозхонларнинг намози бузиладими? Мисол учун намозхон жума намозида имомнинг оркасида олдинги сафларда турибди. Бурни конаб кетди ёки булмасам тахоратини бузадиган холат ориз булди. Мазкур холатда намозхон нима килади? 4. Агар жума намозини укиётган муктадий жуманинг фарзини бир ракатини укиб тугатганидан кейин тахорати синса, нима килади? Тахоратини янгилагач жумани казо киладими ёки пешин укийдими? 5. «Хидоя» китобидаги «Нафл намозлардаги кироат» булимида нафл намознинг хар ракатида кироат ва зам сура килиниши хакида ёзилиб, пастида мазмунан шундай изох ёзилган. Изохда айтилишича, турт ракатлик нафлларнинг жуфт ракатлари алохида намоз хисобланади, учинчи ракатга туриш гуёки такбири тахрима билан намозни бошлаш билан баробар. Сахих ривоятга кура, учинчи ракатга турганда «Сано» дуоси укилади. Устоз биз бу масалада кандай йул тутишимиз керак. Турт ракатлик намозларнинг учинчи ракатида «Сано» дуоси укилса жоизми? Агар жоиз булса ундан кейин «Аъузу» хамда «Басмала» хам укиладими? 6. Юкоридаги масалага ухшаш бир фатвони хам укигандим. Таъкидланмаган суннатларни укишда хам учинчи ракатга турганда «Сано» укилади, дейилган. Мисол учун асрнинг 4 ракатлик суннати каби.7.Шом намозидан кейин укиладиган таъкидланмаган 6 ракатлик намозни укишда 2 ракат таъкидланган суннат укилгач яна 4 ракат укиладими ёки бу таъкидланмаган 6 ракат алохида укилиб, жами 8 ракат буладими? 8.Шомдан кейин укиладиган нафл намозлар аввобийн намози дейилади. Мазкур намоз хадисларда келган 6 ракатлик (бир ривоятда 20 ракат) таъкидланмаган суннат намозими ёки бошка алохида нафл намозми?10. «Ибодати Исломия» китобида аввобийн намози билан бирга яна «Хавл» деган нафл намоз хам келтирилган. Маййитни жанозасидан куни шомдан кейин укилиб, савоби маййитга багишланар экан. Мазкур намоз хакида фикхий китобларимизда нималар дейилган?11. Фарз намозларидан кейин 3 марта «астагфируллох» ва оркасидан «Аллохумма антас-салом» дуоси укилади. Мазкур истигфор ва дуони суннат намозларини укиб булгандан кейин укиса хам буладими ёки бу факат фарзлар сунгидан укилади холосми? ЭЪТИБОР ВА ЖАВОБЛАРИНГИЗ УЧУН ТАШАККУР!\n1. Ўшандай ҳолида ўқийверинг. Кўпчилик лафзи ила қилинган дуонинг қабул бўлиши осон.2. Тонг отгандан сўнг Бомдоднинг суннатидан бошқа нафл намозларни ўқиш ҳаром. Бунинг далили «Фажрдан кейин Бомдоднинг икки ракъат суннатидан бошқа намоз йўқ» деган ҳадис. Табароний Ибн Умардан ривоят қилган. Аммо ўша вақтда қазо ўқиса бўлади.3. Мисол учун, намозхоннинг бурни қонаб кетди. Намозхоннинг ихтиёрисиз намоз ичида таҳорати кетиб қолиши самовий бетаҳоратлик дейилади. Ана ўшанда, у дарҳол бориб таҳорат қилади ва намозини келган жойидан давом этдиради. Шаръий узр бўлгани учун бошқа намозхонларнинг намози бузилмайди. 4. Ким жумъа намозидан бир ракъатни топса, намозни топган бўлади. Шунинг учун, мазкур одам жумъани ўқийди.6. Бу фатволар амал учун олинмаган.7. Жами 8 ракъат бўлади.8. Ҳадисларда келган намоз.10. Бу намоз ҳақида катта фиқҳ ва фатво китобларида маълумот йўқ.11. Бўлади.


"InterContinental" Ўзбекистонни тарк этмоқда - BBC O'zbek\n"InterContinental" Ўзбекистонни тарк этмоқда\nТошшкентдаги энг ҳашаматли меҳмонхонлардан "InterContinental" Ўзбекистондаги фаолиятини тўхтатаётганлигини маълум қилди. Бу борада "InterContinental" нинг вебсаҳифасида билдириш берилган.\nМеҳмонхона вебсаҳифасида пайдо бўлган огоҳда "28 май кунидан бошлаб ушбу меҳмохона "InterContinental" номи остида иш юритмайди", дея битилган.\nЎзбекистонда энг номдор меҳмонхонлардан бирининг Ўзбекистонни тарк этиши сабаблари вебсаҳифада келтирилмаган.\nБи-би-си "InterContinental" нинг Британиядаги қароргоҳи билан боғланган вақти қисқа баёнот тақдим этдилар.\nБаёнотда айтилишича, узоқ давом этиб келган тортишувлардан сўнг "InterContinental Hootel Group" раҳбариятининг "InterContinental Tashkent" билан бошқарув битими 2012 йил 27 май куни қоқ тунда тўхтатилган.\n"Ана шу санадан бошлаб ушбу меҳмонхона "InterContinental hotel" номи остида иш юритмайди. Бу келишмовчиликни ечиш учун бизнинг қилган ҳаракатлармизга қарамай, биз бу ном остида иш юритишни давом эттиришга қодир бўлмадик", дейилади ушбу баёнотда.\n"InterContinental" охирги вақтларда Ўзбекистонни тарк этаётган ягона ширкат эмас, шундай экан хорижий бизнеснинг мамлакатда иши юришмаслигига сабаблар қандай?\nМаҳаллий журналлист Алексей Волосевичнинг айтишича, бу меҳмонхона тушган аҳвол Ўзбекистон иқтисодида рўй бераётган жараёнларнинг кўзгудаги акси.\nАлексей Волосевич: Шуни айтиш мумкинки, "InterContinental" билан бўлаётган вазият Ўзбекистондаги бошқа меҳмонхоналар билан боғлиқ вазиятни ифодалайди. 2005 йил Хонободдаги АҚШ ҳарбий базаси ёпилганидан сўнг Ўзбекистонга келаётган хорижликлар сони, хусусан, америкалик ва британияликларнинг сони кескин қисқариб кетди. Улардан тахминан 90 фоизи мана шу "InterContinental" меҳмонхонасидан фойдаланардилар. 2007 йили "InterContinental" менеджменти берган рақамларга мувофиқ меҳмонхона бандлиги атиги 18 фоизни ташкил қилган экан. Меҳмонхона фойда келтириши учун камида 39 фоиз бандлик бўлиши керак, дейилади. Тахминан шу вақтга келиб Ўзбекистондаги кўплаб меҳмонхонларнинг хорижий бошқарувчилари мамлакатдан чиқиб кетганди. Яқин-яқинггача фақатгина икки меҳмонхона, "InterContinental" ва "Dedeman"да хорижий бошқарувчилар қолганди. Ундан аввалроқ "Radisson" меҳмонхонасининг хорижий бошқарувчилари ҳам чиқиб кетганди. Буларнинг ҳаммаси меҳмонхоналар бандлиги охирги йилларда жуда кам бўлгани ва умуман бизнес соҳасидаги вазиятдан далолат беради. Ана шулар асосида тахмин қилишимиз мумкинки, "InterContinental"нинг Ўзбекистондан чиқиб кетишига сабаб унинг фойда келтирмай қолгани бўлиши мумкин.\nБи-би-си: "InterContinental" каби йирик ширкат Ўзбекистонда иш бошлашдан аввал фақатгина Америка ҳарбий базасига умид қилиб меҳмонхона очмагандир, ишбилармонлар, сайёҳлар оқими ўрганилиб, бозор тадқиқотлари олиб борилгандир. Демак бу соҳадаги умидлар рўёбга чиқмабдимикан?...\nАлексей Волосевич: Албатта ҳарбий база меҳмохона бизнес юритишининг атиги бир таркибий қисми эди. Умуман олганди охирги йилларда Ўзбекистондан хорижий бизнес оммавий равишда чиқиб кетмоқда. Мана яқинда ҳукумат қолган-қутган давлат корхонларни ҳам сотиб юбормоқчи эканлиги ҳақида хабарлар чиқди. Бу бюджетда пул йўқлигидан далолат беради. Расмийларнинг хорижий бизнесга ёввойилардек ташланиши уларни мамлакатдан қочирмоқда, натижада хорижий сармоялар қисқарган. Мана яқинда Статистика Қўмитаси рақамларида ўтган йил биринчи чораги билан солиштирганда тўғридан-тўғри хорижий сармоялар миқдори 40 фоизга тушганлигини кўрса бўларди. Шунинг учун "InterContinental" билан бўлган ҳолатни Ўзбекистон иқтисодининг кўзгудаги акси десак бўлади, менимча.\nБи-би-си: Лекин Ўзбекистон рамсийлари доимо хорижий сармояларни жалб қилишга очиқ эканлари ва шароитлар яратилгани ҳақидаги гапириб келадилар. Сўздаги ва амалдаги воқелик бир-бирига тўғри келмас эканда?\nАлексей Волосевич: Расмийлар тўтиқушга ўхшаб бир нарсани такрорлайверадилар - мамлакатимиз буюк, иқтисод жадал ривожланмоқда, хорижий сармояларни олқишлаймиз, деб. Лекин мана "Oxus Gold" ширкатини олинг, ёда "Zarafshan-Newmont", "Демир", "Туркуаз", яна кўплаб ширкатларни номлаш мумкин. "Туркуаз"нинг бизнес миқёси "Zarafshan-Newmont" каби йирик ширкатга қиёслагудек даражада эди. Шунинг учун расмийлар сўзлари қуруқ гапдан бошқа нарса эмас.\nБи-би-си: Яъни сиз рамсийлар аслида хорижий сармояни жалб этишга самимий равишда интилмайдилар, деб ўйлайсизми?\nАлексей Волосевич: Улар ўз чўнтакларини тўлдириш ҳақида ўйлайдилар.\nБи-би-си: Мана бугундан бошлаб "InterContinental" вебсаҳифасида бу меҳмонхона бундан буён бундай аталмайди, деган ёзув турибди. Сиз у ерга бориб кўра олдингизми, унинг номи бугундан бошлаб қандай экан?\nАлексей Волосевич: Мен шахсан бориб кўра олганим йўқ, лекин бир танишим бориб кўриб, суратга олибди. Ўша расмлардан бирининг тагига "фарқини топинг" деган шарх ёзибди. Аввал туширилган суратда меҳмонхона тепасида лотин тилидаги "I" ҳарфи бор экан, бугун эса энди бу ҳарф олиб ташланган. Тун давомида бу ҳарфни олиб ташлашибди. Ҳарфнинг ўрнини обдон бўяб ҳам қўйишган, ҳудди у ерда ҳеч нима бўлмагандек.


Парламент сайлови Грузиядаги сиёсий парокандаликка чек қўядими?\nГрузияда 21 май куни парламент сайлови ўтказилади. 3,5 миллион фуқаро овоз бериш ҳуқуқига эга сайловда 12 партиядан номзодлар қатнашмоқда. 150 ўринли парламентдаги аксарият ўринни президент Михаил Саакашвили бошчилигидаги Бирлашган миллий ҳаракат вакиллари эгаллаши кутиляпти.\nТаҳлилчилар Грузиянинг янги сайланадиган парламенти аъзолари президент Михаил Саакашвили билан бирга ишлай оладими, деган савол устида бош қотирмоқда.\nАҚШдаги Жон Ҳопкинс университетининг Марказий Осиё-Кавказ бўлими раҳбари Сванте Корнелл “Озодлик” мухбири билан суҳбатда вазиятни изоҳлар экан: “Бизни Грузия сиёсий ҳаётидаги ҳозирги бўлиниш ва шахс устунлиги келажакда қай даражада давом этиши қизиқтиради. Грузияда сиёсий ҳаёт парчаланиб кетган. Бу шахсларга боғлиқ бўлиб қолган. Сиёсий арбоблар бир-бирига ишонмайди ва бир-бири билан мулоқот қилишни хоҳламайди. Мухолифат томони сиёсий рақиби билан стол атрофига ўтириб мулоқот қилишдан кўра кўпроқ кўчага чиқишга мойил”, – деди.\nГрузия НАТОга аъзо бўлишга интилиб келмоқда. Бунинг учун дастлабки қадам сифатида мамлакат НАТОнинг Аъзолик ҳаракат дастурига қўшилиши лозим. НАТО раҳбарларининг апрель ойи бошида Бухарестда ўтган саммитида Грузияда парламент сайловининг эркин ва адолатли бўлиши мамлакатнинг бу дастурга қўшилиши учун муҳим эканини таъкидлаган.\nГрузиядаги парламент сайловида мухолифатнинг энг йирик блоки вакиллари Миллий ҳаракатдан кейин иккинчи ўринни эгаллаши кутилмоқда.\nМухолифатдаги тўққиз партиядан ташкил топган мазкур блок ҳозиргача М.Саакашвилининг истеъфога чиқишини талаб қилиб келмоқда. Шу боис, таҳлилчилар мазкур блокнинг янги парламентга аъзо бўладиган вакиллари ҳукумат билан самарали ишлаши амри маҳол, деган фикрда.\nБирлашган мухолифатнинг етакчи раҳбарларидан бири Гиа Тортладзе “Озодлик”ка берган интервьюсида сайлов эркин ва адолатли ўтди, деб ҳисобланмагунча мухолифат блоки музокара олиб бормаслигини айтди.\n“Агар сайлов адолатли ўтса ва сайлов натижаси сохталаштирилмаса, биз ҳамма билан ҳамкорлик қилишга ва сўзлашув ўтказишга тайёрмиз. Агар ҳукумат сайлов натижаларини сурбетларча сохталаштириб, парламентда кўпчиликни ташкил этса, бу жуда ёмон оқибатга эга бўлади. У ҳолда ҳеч қандай ҳамкорлик бўлмайди”, – деди Гиа Тортладзе.\nБундай баёнот мухолифат тарафдорларини рағбатлантириши мумкинлиги айтилаётган бир пайтда шарҳловчилар бу ташаббус кенг жамоатчилик томонидан қўллаб-қувватланиши эҳтимолдан йироқ, деган фикрда.\n“Грузияда аҳолининг катта қисми ҳукуматдан норози бўлгани, айни пайтда улар мухолифатни ишончсиз, деб билгани учун мамлакатда катта сиёсий бўшлиқ юзага келган. Вазият жуда тез ўзгариши мумкин. Агар марказчи кучлар орасида жиддий одамлар бўлиб, узоқ муддатга мўлжалланган режага эга бўлса, улар аҳоли фикрини ўзгартириши мумкин”, – дейди америкалик таҳлилчи Сванте Корнелл.


ЖАМИЯТ МАЪНАВИЯТИНИ ЮКСАЛТИРИШДА – ҲАЛОЛЛИКНИНГ ЎРНИ » Respublika Manaviyat va ma'rifat Makazi Navoiy viloyat bo`limi\nMuallif: admin Sana: 20-09-2018, 15:32 Bo`lim: Информация\nБарча эзгуликларнинг, хайрли ишларнинг боши ҳалолликдир. Ҳалолликнинг ўзи каби дўстлари кўп: яхшилик, барака, хотиржамлик, осойишталик.\n"Ҳалол!” деган сўз курашда рақибининг икки елкасини ҳуч қандай ғирром ишлатмасдан ерга теккизга полвонлар учун, аслида энг олий мукофот шу биргина сўз. "Ҳалол” беллашаётган марднинг ори, номуси, ғурури. Ҳамма полвонлар шу каломни эшитиш орзусида майдонга тушадилар. "Ҳалол” учун курашадилар. Аслида ҳаётнинг ўзи кураш майдони.\nҲалоллик фақат бозорда тарози билан ўлчанмайди. Ҳар бир инсон ўзи бажараётган амалларини қалб тарозисига солиб кўрсагина, қайси палла кўпроқ тош босишини билиб олади.\nТаълим-тарбия жараёнида ҳалолликнинг ўрни жуда муҳим, - деб гап бошлади бир ўқитувчи. - Ёшларга бу гўзал фазилатнинг қадри, аҳамиятини тушунтириш учун бор куч ва имкониятимиз билан ҳаракат қиламиз. Бир ривоят эшитгандим. Боласининг кўп асал ейишидан ташвишга тушган ота уни табибга олиб боради. Кичкинтойнинг бу одати ҳақида эшитган ҳаким отага уни даволатиш учун қирқ кундан кейин келишини тайинлайди. Ниҳоят, белгиланган кун келиб, ота яна ўғли билан табибнинг ҳузурига шошади. У эса кичкинтойнинг бошини силаб: «Ўғлим, бундан кейин асал еманг», - дейди ва отасига кетиши мумкинлигини, энди бола бундай қилмаслигини айтади. Ҳайрон бўлганини яшира олмаган ота сўрайди: «Шу гапни ўша биз келган биринчи куннинг ўзидаёқ айтиб қўйсангиз бўларди-ку?». Донишманд ҳаким эса жилмайиб: «Тўғри. Лекин ўша куни ўзим ҳам асал еган эдим. Шунинг учун болага айтган насиҳатим кор қилмасди. Қирқ кун асал емадим. Энди болангиз ҳам кўп асал ейишини бас қилади», дейди.\nДонишманд болани даволашнинг бундай усулини айтиб, отани ҳам лол қолдирган эди.\nБу билан нима демоқчиман? Демак, биз ўқитувчилар, ота-оналар ҳам, аввало, ўзимизни тарбиялаб, кейин бу ҳақда фарзандларимизга, ўқувчиларга гапирганимиз маъқул. Нега гапларимиз болаларга таъсир қилмаяпти? Нима учун фарзандларимизга ҳалоллик, олижаноблик ҳақида айтганларимиз эртакдай туюлаяпти? Чунки ўзимиз ҳозир ана шу асал еб қўйган табиб аҳволидамиз. Болаларимиз фақат кўп асал ейиш «касал»игагина чалинган бўлсалар, қанийди. Биз ҳам қирқ кун асал емай туриб насиҳат қилсак бўларди. Аммо ўқувчиларга ҳалоллик ҳақида гапиришимиз учун ўзимиз ҳам маънавий тайёргарлик кўришимиз шарт.\nФранцузлар бозорда бирон нарса сотадиган бўлса, албатта унинг айбини айтиб сотадилар. Энг муҳими, улар ҳеч қачон бировнинг ҳаққига хиёнат қилмайдилар. Масалан, сиз улардан бирон нарса олсангиз ва қолган қайтимни «керак эмас» деб ташлаб кетмоқчи бўлсангиз, улар бунга кўнмайди. Ҳатто тийинлар қолган бўлса ҳам уни сизга қайтариб, ҳисобни жойига қўйиб қўядилар.\nБировнинг ҳақига хиёнат қилмагани, ўзларига тўғри бўлгани учун мана французлар ривожланиб кетганлар.\nБуҳислат қанчалик муҳим дейсизми? Келинг, буни японлар мисолида кўриб чиқамиз.\nЯпониянинг тез тараққий этишида ҳалоллик асқотган. Иккинчи жаҳон урушидан кейинги ислоҳотлар даврида ҳар бир ташкилоту корхонада раҳбар ва ходимларнинг муносабати ўзаро ишонч ва масъулиятга қурилган. Иш берувчи ҳам, ишчи ҳам берилган вазифани чин дилдан бажаришга, бир-бирининг ишончини оқлашга ҳаракат қилган. Натижада иш унуми ҳам, маҳсулот ишлаб чиқариш ҳам ортиб бораверган. Бу ҳолат бутун мамлакатни қамраб олган, натижада қисқа фурсатда Япония илғор давлатлар қаторидан жой олган.\nОрамизда кўплаб тўғри сўз, диёнатли, ҳалол инсонлар ҳам борки, уларнинг биргина хатти-ҳаракати барчага ўрнак. Мисол учун яқинда ижтимоий тармоқда бир киши қора сумкада катта миқдорда пул топиб олганини, эгаси чиқса қайтариши ҳақида эълон берибди. Куни кеча бир дўкон хўжайини сотувчиси харидорларга маҳсулотни қиммат пуллаётгани учун анча дакки бериб, бировларнинг ҳақидан эҳтиёт бўлишини уқтирди. Буларни кўриб, қанийди, ҳамма ҳам шулар каби ҳалол бўлса, ошиғимиз олчи бўлиб, мамлакатимиз ривожланган мамлакатлар қаторига етиб олган бўлармиди, деб ўйлаб қолдим.\n- Эй, Амирал-мўъминин! Олдингизда шам ёниб турарди, уни ўчирдингиз. Яна унга ўхшаш бошқа шамни ёқдингиз. Бунинг бир ҳикмати бордир? - деди. Амирал-мўъминин ҳазрат Умар (р.а) табассум билан деди:\n- Ё Абдураҳмон, ўчирганим давлатнинг шами (молидир). Ёққаним эса ўзимнинг шахсий шамим, ўз пулимга олганман. Давлат ишларини қилганимда, давлатнинг шамини ёқаман. Ҳозир сен билан суҳбат қуриб ўтирганимда, давлат шамини ёқишим ҳалоллик бўлмайди, шунинг учун уни ўчирдим. Ўзимникини ёқдим. Шундай қилмасам, Аллоҳга қандай ҳисоб бераман?\nкечирасизлар, бирор киши шуларни укийдими?


Сватда шариат қонунлари жорий этилади\n06 май 2021, Тошкент вақти: 12:38\nПокистон президенти Осиф Али Зардорий мамлакат шимолий-ғарбидаги Сват водийсида шариат қонунларини жорий этиш тўғрисидаги фармонга имзо чекди.\nБундай қадам Толибон билан сулҳ битимига эришиш йўлида қилингани айтилмоқда.\nМамлакат шимолий-ғарбидаги минтақа расмийлари Сват водийсида шариат қонунлари жорий этилишига феврал ойида розилик берган.\nТолибон томони эса минтақада шариат қонунлари жорий қилинган тақдирда исёнчиларнинг қурол ташлашга тайёрликлари тўғрисида маълум қилган эди.\nТолибон Сват водийсида шариатнинг ўзлари истаган қаттиққўл шаклини жорий этиш учун қарийб икки йилдан буён жанг олиб боради.\nТанқидчилар минтақада шариат қонунларининг жорий этилиши экстремизмни янада кучайтириши мумкин, деган хавотирда.


Қуръони каримни тeз ва осон ёдлашда замонавий инновацион ёндашувлар(1-қисм) – oliymahad.uz\nҚуръони каримни тeз ва осон ёдлашда замонавий инновацион ёндашувлар(1-қисм)\nҲурматли Қуръон мухлислари! Сўнги йилларда юртимизда Қуръони Каримни ўрганишга жиддий эътибор қаратилмоқда. Бунга, ҳар йили ўтказиб келинаётган Республика Қуръон мусобақаларининг, 2018-йилда кенг миқёсда, оммавий тарзда ўтказилганини мисол қилиш мумкин. Шунингдек, юртимиздаги фаолият юритаётган барча Ислом билим юртларида Қуръон ёдлашга ихтисослашган алоҳида гуруҳлар ташкил қилингани ҳам сўзимизнинг тасдиғидир.\nУшбу хайрли ишлар давоми сифатида, келажакда Қуръон таълимида яна-да катта натижаларга эришиш, таълимни самарали олиб бориш мақсадида, дунёнинг таниқли қироат уламолари томонидан таълиф этилган, Қуръони Каримни тез ва осон ёдлашга доир тавсияларни келтирамиз:\nГавдани тик тутган ҳолда ўтирилади, мусъҳафни кўкракдан баландроқ бўлган лавҳа устига, сал чапроқ қилиб қўйилади;\nМусъҳафга диққат билан қараб, имконият даражасида баландроқ, ўртача тезликда, бироз тараннум билан, 3 маротаба ўқилади;\nКейин мусъҳафни ёпиб, ўша қаторнинг ўзини ёддан, худди шу тарзда етти мартагача ўқилади.\nМана шунда жами ўн марта ўқилган бўлади ва бир қатор тўлиқ ёд бўлади. Кейинги қаторларни ҳам худди шундай услубда ёдланади. Ярим саҳифа бўлганда, шу услубда (уч марта қараб ва етти мартагача ёддан ўқиб) битта жамланади. Мана шунда жами йигирма (20) марта ўқилган бўлади. Ва бир саҳифа бўлганда, шундай шаклда яна бир жамланади ва барчаси бўлиб ўттиз (30) марта бўлади. Бунинг учун ярим соат вақт сарфланади ва бир саҳифа тўлиқ ёд бўлади (иншаАллоҳ).\n687600cookie-checkҚуръони каримни тeз ва осон ёдлашда замонавий инновацион ёндашувлар(1-қисм)no\nОлдингиУмавийлар давлатида тиббиёт ва тажрибавий илм-фаннинг ривожланишиКейингиАллоҳ мўминларга раҳмли зот


29 октябр 2020, Тошкент вақти: 12:54\nКарантиндаги Тошкент, май, 2020\nСўнгги икки кун ичида Тошкентда аҳоли орасида коронавирус юқтиргани аниқланганлар сони 200 нафардан ошди.\nСанитария-эпидемиология осойишталик агентлиги матбуот котиби Муҳаммаджон Бозоровдан олинган маълумотга кўра, Тошкентда қайд этилган янги ҳолатлардан 183 таси битта қурилиш ҳудудида ишлаган ишчилардир.\nПойтахт эпидемиологларига кўра, мавжуд 11 туманнинг бир нечтасида аҳоли орасида коронавирусни юқтириб олганлар аниқланган ва бемор билан мулоқотда бўлганларни тўлиқ қамраб олиш тобора қийин кечмоқда.\nЭпидемиолог: мулоқотнинг ошгани вирус кенгайишига бирламчи сабабдир!\nСанитария-эпидемиология осойишталик агентлигининг (СЭОА) Тошкент шаҳридаги хизматларидан бирида ишлайдиган мутахассис аҳоли орасида вирус тарқалиши кўпайганининг бирламчи сабаби сифатида ижтимоий масофага амал қилинмаëтганини тилга олди:\n“Одамларимиз карантин юмшади, деб ниқобга беэътибор бўлиб қолди. Ижтимоий масофа сақланмаяпти – бозорлардаги аҳволни кўриб турибсиз, одам кўп. Шунинг учун, вирус тарқалиши кўпайиб қолди. Лекин, биз ҳар битта ҳолатда илк тарқатувчи манбани аниқлаб, ҳамма мулоқотда бўлганларни қамраб олишга ҳаракат қиляпмиз. Фақат, бу вақт оралиғида карантинга олинганлар ҳам, кузатувга олинганларнинг ўзлари ҳам эҳтиёт чораларига амал қилиб, уйида ўтириши керак – лекин, бунга амал қилмаслик ҳолатлари кўпайди, афсуски”.\nМутахассисга кўра, ҳозир СЭОА бўлинмалари, мулоқотда бўлганлар орасида таҳлил учун намуна олинадиганлар қамровини кенгайтиришга ҳаракат қилмоқда ва бу жараёнга куч ишлатар тузилмалари ҳам жалб қилинган:\n“Вирус аниқланган одамнинг оиласи, қўшниси, ишхонаси, қариндошлари. Биз, поликлиникадагилар, ИИВ ходимлари бирга соатма соат қаерда бўлгани, кимлар билан гаплашгани ва ҳоказо маълумотларни тергов қилгандек, сўраб аниқлаяпмиз. Лекин, рост маълумотни тўлиқ айтмайдиганлар бор, беркитадиганлар бўляпти. Ўрикзор бозорида бўлган ҳолатни олинг – сотувчи ва унинг оиласида вирус аниқланди. Бозорга фақат Тошкентдан бормайдику одамлар?! Яъни, биринчи ўринда одамларнинг ўзи эҳтиёт бўлиши керак, масъулиятни хис қилиши керак. Чунки, бу янги вирус, унинг хусусиятлари ҳали тўлиқ маълум эмас”.\nСоғлиқни сақлаш вазирлиги Тошкентнинг “Ўрикзор” савдо мажмуаси сотувчиси коронавирусга чалингани, сўнгра сотувчининг ўғли ва қизида ҳам коронавирус инфекцияси аниқланганини хабар қилган.\nСЭОА расмийси: Тошкентда 183 та ҳолат битта ҳудудда аниқланган\nСанитария-эпидемиология осойишталик агентлиги матбуот котиби Муҳаммаджон Бозоров ҳам кейинги кунларда аҳоли орасида карантин чораларига амал қилмаслик ҳолати кучайганини қайд этди:\n“Камаз ҳайдовчилар келяпти, уларда чиқиб турибди ҳозир. Аҳоли орасидан чиққани сабаби эса одамлар маска тақмаяпти. Ижтимоий масофа сақламаяпти. Уйма-уй огоҳлантиришга ҳаракат қиляпмиз”.\nАйни пайтда у тошкентликлар орасида аниқланган 200 дан ортиқ ҳолатнинг 183 таси Мирзо Улуғбек туманидаги битта қурилиш ҳудудида қайд этилганини билдирди:\n“187 таси битта қурилишда ишлайдиган усталар. Ҳозир барча чора-тадбирлар кўрилган. Карантинга олинган. Дайдиб чиқиб кетиб, магазин, бозорларда юргани йўқ улар. Бозорларга чиқиб кетди, деган гап-сўзлар йўқ. Ҳаммаси изоляцияга олинган. Мирзо Улуғбек туманида қурилишда ишлаётган усталардан чиққан. Лекин, аҳоли орасидан ҳам гоҳ-гоҳида бир дона, икки дона кузатилиб турибди. Лекин вирус шаҳар бўйлаб тарқалиб кетди, деган маълумотлар нотўғри”.\nТелефон алоқаси ўта ёмон бўлгани боис, матбуот котибидан 200 га яқин қурувчиси коронавирусга чалинган ширкат ҳақида ҳозирча тўлиқ маълумот олиш имкони бўлмади.\n"Моддий рағбат бўлмагани учун назорат сусайди"\nТошкент вилоятининг Ўртачирчиқ туманидаги Ўртасарой карантин лагерида ишлаган ҳамширанинг Озодликка айтишича, кейинги 2-3 ҳафта ичида карантиндан чиққанлар ёки уйида кузатувга олинганлар устидан назорат сусайган.\nҲамшира¸ кейинги кунларда аҳоли орасида вирус тарқалиши ошишига назоратнинг сусайганини сабаб қилиб келтирди :\n“Масалан, тиббий кузатув ва уй карантинида турганлар бор. Вирус аниқланмаган, аммо гумон қилинганлар. Бошида ИИВ ва Миллий гвардия, патронаж ҳамширалар жуда қаттиқ назорат қилаётганди. Ҳозир, шу назорат сусайди. Чунки, уларга аввал ваъда қилинган 6 фоизлик устама ҳақ тўланмади. Улар кундалик ишини устига нагрузка сифатида қиляпти бу ишни, рағбат йўқ”.\nРеспублика бўйлаб, карантин ҳудудларида ёки уйида карантинда сақланаётганлар билан ишлаётган санитария-эпидемиологик агентлик ходимлари, патронаж ҳамшира ёки бошқа ходимларга, президент қарорида кўзда тутилган, 6 фоизлик устама ҳақ тўланмаётгани ҳақида Озодикка кўплаб шикоятлар келмоқда.\nТошкентда бир кунда аҳоли орасида 195 та ҳолат аниқланди\nСанитария-эпидемиология назорати давлат инспекцияси бошлиғи, Республика бош давлат санитария инспектори Нурмат Отабековнинг маълум қилишича, 7 июнь кунининг ўзида аҳоли орасида 217 та ҳолат аниқланган, буларнинг 195 нафари Тошкентда.\n9 июнь, эрталаб соат 10:00 га қадар эса Тошкент шаҳрида аҳоли орасида яна 8 кишида вирус аниқланган.\nБош санитар инспектор барча ҳолатларда ҳам касалликни тарқатган манба - илк шахсни аниқлаш имкони бўлмаётганини очиқ тан олди:\n“Коронавирус касаллиги бўйича эпидемик вазият мураккаблигича сақланиб турибди. Янги касалланиш ҳолатларининг барчаси Тошкент шаҳри аҳолиси орасидан аниқланган. Ушбу ҳолатлар бўйича эпидемик суриштирув ишлари олиб борилмоқда. Биз касалликни, афсуски, кимдан, қандай йўл билан тарқалганини, касаллик манбаи кимлигини аниқлолмаган ҳолатларимиз бор”, деб қайд этди бош санитар инспектор.\nЧетдан келаётганлар ва улар орасидан аниқланган беморлар сони ошди\nЎзбекистон Ташқи ишлар вазирлигининг маълум қилишича, бевосита қўшни бўлган мамлакатлардан 56 мингдан ортиқ ватандош қуруқлик чегара постлари орқали қайтарилган.\nРасмий хабарларга кўра¸ дастлабки текширувларда вирус аниқланмаган бўлса-да, уйига кириб борган айрим ўзбекистонликларда кечроқ вирус аниқланиш ҳоллари қайд этилган.\nЖумладан, Андижоннинг Избоскан ва Балиқчи туманларида коронавирусда гумонланган юк автомашинаси ҳайдовчиси билан мулоқотда бўлган юзга яқин одам 14 кунлик карантинга олинган. Соғлиқни сақлаш вазирлигининг 28 майда хабар қилишича, Россиядан Тошкент вилояти Қибрай тумани ҳудудидаги чегара-назорат постида вирус учун олинган таҳлил натижалари чиқмай туриб, чегара-назорат пости автотураргоҳидан уйига чиқиб кетган.\nЎзбекистонда коронавирус эпидемияси билан боғлиқ сўнгги маълумотларни Озодликнинг жонли блогида кузатишингиз мумкин:


19:00 / 15.12.2021 1079 pdf Ўқиш режими + -\nعَنْ أَبِي أُمَامَةَ الْبَاهِلِيِّ رَضِي اللهُ عَنْهُ قَالَ: ذُكِرَ لِرَسُولِ اللهِ صلى الله عليه وسلم رَجُلَانِ أَحَدُهُمَا عَابِدٌ وَالْآخَرُ عَالِمٌ فَقَالَ رَسُولُ اللهِ صلى الله عليه وسلم: فَضْلُ الْعَالِمِ عَلَى الْعَابِدِ كَفَضْلِي عَلَى أَدْنَاكُمْ. ثُمَّ قَالَ صلى الله عليه وسلم: إِنَّ اللهَ وَمَلَائِكَتَهُ وَأَهْلَ السَّمَوَاتِ وَالْأَرَضِ حَتَّى النَّمْلَةَ فِي جُحْرِهَا وَحَتَّى الْحُوتَ لَيُصَلُّونَ عَلَى مُعَلِّمِ النَّاسِ الْخَيْرَ.\nШарҳ: Саҳобаи киромлар томонидан Расулуллоҳ соллаллоҳу алайҳи васалламга икки киши – олим ва обид зикр қилинди ва уларнинг қайси бири афзал эканлиги ҳақида сўралди.\nСаҳобалик – катта бахт, ҳатто энг кичик саҳоба бўлиб, Пайғамбар соллаллоҳу алайҳи васалламнинг суҳбатларини топиш ҳам чексиз саодатдир. Шунингдек, обид бўлиш ҳам яхши нарса. Аммо обидни олим билан тенглаштириб бўлмайди. Олимлик даражаси жуда ҳам устундир. Олим билан обиднинг орасидаги фарқ худди Пайғамбар соллаллоҳу алайҳи васаллам билан энг кичик саҳобанинг орасидаги фарққа ўхшайди.\nБу фарқни тўла тасаввур этиш учун Пайғамбаримиз соллаллоҳу алайҳи васалламнинг зоти мубораклари нақадар олий эканлигини англаб етишимиз керак бўлади. У зот одам боласининг энг улуғи, Аллоҳ пайғамбарларининг энг афзалидирлар. Оддий инсонлар ичида энг афзал инсонлар саҳобалар бўлиб, уларнинг ичида катта саҳобалар, катта саҳобалар ичида эса тўрт халифа энг афзалдирлар. Уларнинг ҳаммаларининг фазллари тўпланса ҳам Пайғамбаримиз соллаллоҳу алайҳи васалламнинг фазллари олдида ҳеч нарса бўлмай қолади. Энди мана шу қиёсни Пайғамбаримиз соллаллоҳу алайҳи васаллам билан энг кичик саҳобий ўртасида қилиб кўрайлик. Орадаги фарқ қандай бўлишини шундан билиб олаверсак бўлади.\nИслом назарида олим билан обид орасидаги фарқ шунчалик бўлса, энди олим билан оддий одам ўртасидаги фарқ қанча бўлишини билиб олаверинг.\nШунинг учун ҳам шундай фазлга эга бўлишни хоҳлаган киши диний илмларни эгаллаб, олим бўлишга ҳаракат қилмоғи лозим. Диний илмларни эгаллаган мусулмон олимлар пайғамбарларнинг меросхўрлари эканлиги аввал ўрганган ҳадисларимизнинг бирида айтиб ўтилган эди. Энди эса Пайғамбаримиз соллаллоҳу алайҳи васаллам энг кичик саҳобийдан қанчалик афзал бўлсалар, диний илмлар олимининг обид кишилардан шунчалар афзал эканликлари баён қилинмоқда. Бунда эса диний илмларни ўрганишга катта тарғиб бор. Чунки ҳар бир жамиятгина эмас, балки бутун инсоният исломий илмларни яхши билган олимларга жуда ҳам муҳтож. Аллоҳнинг каломини, Пайғамбар соллаллоҳу алайҳи васалламнинг суннатларини, шариатимиз таълимотларини кишиларга етказишда ана ўша олимлар зарурдирлар. Инсониятга Ислом ҳидоятини таништириш, мусулмонларга шариат аҳкомларини баён қилиш, ҳалолни ҳаромдан, гуноҳни савобдан, яхшини ёмондан ажратиш йўлларини кўрсатиш учун мусулмон уламолар керакдир.\nШунинг учун ҳам уларга Пайғамбаримиз соллаллоҳу алайҳи васалламнинг меросхўрлари, умматимизнинг гултожлари деб қаралади. Уларни чексиз ҳурмат қилинади. Исломда ҳақиқий диний илмлар уламолари қанча тақдирланишларини Пайғамбаримиз соллаллоҳу алайҳи васалламнинг ҳадислари давомидаги сўзларидан ҳам билиб олсак бўлади:\n«Албатта, Аллоҳ, Унинг фаришталари, осмонлару ернинг аҳли, ҳаттоки уясидаги чумоли ва балиқ ҳам одамларга яхшиликни ўргатувчига салавот айтадилар».\nСалавот айтиш Аллоҳ таоло томонидан бўлгани У зотнинг бандага кўрсатадиган раҳматини ифода қилади.\nСалавот осмонлар аҳли, яъни фаришталар томонидан бўлиши эса уларнинг бандага истиғфор айтишини ифода қилади.\nСалавот айтиш ер аҳли, яъни одамлар томонидан бўлиши эса уларнинг дуо қилишларини ифода этади. Одамларга яхшиликни ўргатувчилар мусулмон уламолардир. Чунки Ислом нуқтаи назарида яхшилик Ислом шариати яхши деб айтган нарсалардир. У нарсалар нима эканлигини уламолар биладилар ва одамларга ўргатадилар. Уламолар ўз дарслари, ваъз-насиҳатлари, илмий суҳбатлари билан, ёзган китоблари ва ҳозирги замонда матбуот ва ахборот воситалари орқали тарқатган мақолалари билан одамларга Аллоҳнинг динини – айни яхшиликни ўргатадилар. Ана шундай ишни ихлос билан, Аллоҳнинг розилиги учунгина адо этадиган ҳақиқий уламоларга:\n1. Аввало Аллоҳ таоло салавот айтади, яъни уларга раҳмат назари билан қарайди.\n2. Сўнгра осмонларнинг аҳли, яъни фаришталар ва яна осмонда бўлиши мумкин зотлар салавот – истиғфор айтадилар.\n3. Ернинг аҳллари, яъни одамлар ва жинлар ҳам ўша уламоларни одамларга яхшиликни ўргатганлари учун дуо қилиб турадилар.\n4. Ердаги бошқа жонзотлар ҳам, ҳаттоки уясидаги чумоли ва сувдаги балиқлар ҳам одамларга яхшиликни ўргатувчи кишиларга саловот айтиб турадилар.\nБу нарсалар ҳақиқий мухлис уламолар Исломда қандай тақдирланишларини яна бир бор намоён қилмоқда.\nКези келганда эслатиб ўтиш жоиз бўлган бир нарса бор. Ҳамма яхшиликлар суиистеъмол қилинганидек, уламолик шарафи ҳам баъзи кишилар томонидан суиистеъмол қилинади. Баъзи одамлар мусулмонлар томонидан уламоларга кўрсатиладиган эҳтиромни кўзлаб, ўзларини уламо қилиб кўрсатиб юрадилар. Аслида эса улар ҳақийқий уламо бўлмайдилар, баъзилари билганларига амал ҳам қилмайди. Албатта, бундай кишилар мазкур мадҳ ва ваъдалардан мустаснодирлар. Дунё учун, риё учун, шуҳрат учун ўзини олим қилиб кўрсатган, илмига амал қилмаган кишиларнинг ҳоли қандай бўлиши бошқа ҳадисларда баён қилинган.\n2. Олимнинг обиддан фазли худди Пайғамбаримиз соллаллоҳу алайҳи васалламнинг энг кичик саҳобийдан кўра афзалликларига ўхшаши.\n3. Одамларга яхшилик ўргатувчига Аллоҳ таолонинг раҳмат назари билан қараши.\n4. Осмонлардаги зотларнинг уламолар ҳаққига истиғфор айтиб туришлари.\n5. Ердаги зотларнинг уламолар ҳаққига дуо қилиб туришлари.\n6. Ҳаттоки уясидаги чумоли ва сувдаги балиқ ҳам уламолар ҳаққига дуо қилиб туришлари.\nУшбу ҳадиси шарифни ҳаётимизга татбиқ қилиш учун олим бўлишга уриниш, олимнинг обиддан фазли қанчалар кўп эканлигини тушуниш керак. Олимлар эса ўз исмларига яраша ихлос билан Аллоҳнинг йўлида кишиларга яхшиликни ўргатишлари зарур. Мусулмонлар эса ҳақиқий олимга Аллоҳ тарафидан, осмонлар аҳли тарафидан, ер аҳли тарафидан, ҳаттоки уясидаги чумоли ва сувдаги балиқ ҳам салавот айтишидан ибратланиб, уламоларнинг ҳақларига дуо қилишлари, уларни иззат-икром этишлари лозим. Мусулмонман, Муҳаммад соллаллоҳу алайҳи васалламнинг умматиданман, деган киши у зотнинг ҳадисларига амал қилиши керак. Пайғамбаримизнинг ҳадислари эса уламоларни ҳурмат қилишни буюрмоқда. Бу нарса бир вақтнинг ўзида уламоларни беҳурмат қилмаслик лозим, деган маънони ҳам англатади. Ислом динида ҳақиқий уламоларни беҳурмат қилиш – одамларга яхшилик ўргатувчини, пайғамбарлар меросхўрларини, Аллоҳнинг раҳмат назарига сазовор кишиларни, осмондаги ва ердаги зотлар – барчасининг салавотига сазовор зотларни беҳурмат қилиш бўлади.\nШунинг учун ҳам Пайғамбаримиз соллаллоҳу алайҳи васаллам ўзларининг бошқа бир ҳадисларида «Ким кичигимизни иззат қилмаса, каттамизни улуғламаса ва уламоларимизни эҳтиром қилмаса, биздан эмасдир», деганлар.\nАбулмаъоний Саййид Собитхон тўранинг ҳаёт йўллари (иккинчи мақола)\n17:00 / 15.12.2021 582\n10:59 / 15.12.2021 401\n1325 16:30 / 24.03.2021\n3355 13:50 / 28.08.2019\n. .Абдуллоҳ ибн Амр розияллоҳу анҳудан ривоят қилинади.Набий соллаллоҳу алайҳи васаллам.Мендан бир оят бўлса ҳам етказинглар. Бани Исроил ҳақида давоми...\n1086 16:30 / 29.12.2021


Томорқа қийин кунларни енгиб ўтишга ёрдам беради | Ўзбекистон Халқ демократик партияси\nТоморқа қийин кунларни енгиб ўтишга ёрдам беради\n2020-04-20 15:04:45 1011\nДенов тумани аҳоли ўз томорқасидан унумли фойдаланиши бўйича донғи кетган ҳудудлардан ҳисобланади.\nБугунги кунда жами хонадонлар сони 63 397 тани ташкил этиб, шундан 55 677 хонадонда томорқа мавжуд. Экин экиладиган майдон 4837 гектар ҳисобланади.\nТумандаги 207 га майдонга 2105 та иссиқхона қурилган. Жорий йилда 17 га яқин томорқа ер майдонига 186 та иссиқхона қурилиши режалаштирилган.\nДенов туманида танлов асосида, албатта, карантин қоидаларига риоя этган ҳолда, маҳаллалардаги хонадонларда бўлиб, томорқадан фойдаланиш ҳолати ўрганилди.\nЖумладан, тумандаги “Боғишамол” маҳалласида яшовчи аксарият хонадонлар томорқадан унумли фойдаланиб келаётганлигининг гувоҳи бўлдик. Нафақадаги Абдуфаттоҳ бобо хонадонидаги 0,10 сотих томорқасида иссиқхона асосида бодринг маҳсулоти етиштирилмоқда. Ўтган йилда 30 млн. сўм даромад олганлигини фахрланиб айтиб берди. Бу йилда ўтган йилга нисбаттан 10 млн. сўм ортиқ даромад қилишини кутмоқда.\nУшбу отахон томорқа маданиятини ўз фарзандларига ҳам ўргатиб келмоқда. Ўғли Ҳ.Турдиев ўз томорқасининг 0,3 сотихига иссиқхона асосида помидор, 0,3 сотихига бақалажон ва қолган 0,4 сотихига картошка маҳсулотлари етиштирмоқда.\nМаҳалладаги А.Юсупов томорқа ҳадисини ўз отасидан ўрганганини айтди. У ўзига тегишли ернинг ҳар бир қаричидан унумли фойдаланишини кўрдик. У бозордан деярли бирон-бир қишлоқ хўжалик маҳсулотини сотиб олмаслиги, ҳаммасини ўз томорқасида етиштиришини гувоҳи бўлдик. 0,17 сотих томорқасининг 0,7 сотихида 1979 йилда екилган лимон ҳамда мандарин, қолганига карам, лимон кўчат, картошка, кримский арча кўчати, гул кўчатлари кабиларни парваришлаб нафақат оиласини балки аҳолига ҳам етказмоқда.\nШу маҳаллада яшовчи М.Юзбоева эса “Ҳар бир оила – тадбиркор” лойиҳаси асосида 2019 йилда 300 млн. сўм кредит олиб, 0,22 сотих томорқасига томчилаб суғориладиган иссиқона ташкил этган. Ўтган йил ва бу йилги даромадидан кредит суммасини ёпишини таъкидлади.\nХуди шундай намунали томорқа хонадон эгаларини тумандаги “Ибн Сино” ва “Қуёшли юрт” маҳаллаларида ҳам ўрганиш давомида кўриб гувоҳи бўлдик.\nДеҳқон ва томорқа эгаларининг таъкидлашича, Президентимиз томонидан томорқадан унумли фойдаланиш бўйича олиб борилган ислоҳотлар узоқни ўйлаб қилинган ишлар эканлигини бугун гувоҳи бўлиб турибмиз. Ана шу ислоҳотлар натижаси ўлароқ, айни оғир кунларда нафақат ўзимизнинг оиламиз балки, аҳолимизни ҳам зарурий озиқ-овқат маҳсулотлари (пиёз, картошка, сабзи, помидор, бодринг ва б.қ.) билан таъминлаётганимиздан хурсандмиз.\nАфсуски, айрим юртдошларимиз томонидан томорқани қаровсиз қолдириш ҳолатлари ҳам кузатилди. Хусусан, “Қуёшли юрт” маҳалласида яшовчи Ш.Азизованинг 0,8 сотих томорқасида ҳеч қандай экин экилмаган, қаровсиз аҳволда. Шунинг учун ўзи ва маҳалла фаоллари билан келишилган ҳолда, мазкур томорқа вақтинча фойдаланиш учун қариндоши Б.Зиёдуллаевга берилди.\nБугунги пандемия даврида томорқасидан ҳеч бўлмаганда ўз оиласини ўзи таъминлаганлар давлатимизга катта ёрдам бўлади. Аксинча ҳолатда эса зарар етказилади.\n“Томорқага қалб қўрингизни бериб, яхши ният билан уруғ қадасангиз, албатта фойдасини беради. Буни ўз ҳаётимиз мисолида кўрдик”, дейди деновлик ҳамюртлар.\nҲаммамиз томорқамизни бўш қолдирмасдан, ундан унумли фойдалансак, ўз рўзғоримизни бутлаган, қийин кунларни енгиб ўтишга ҳисса қўшган бўламиз.


Таҳрир майдонидаги тўқнашувлар қайта бошланди\nТаҳрир майдони.23 ноябр¸ 2011 йил.\nМисрни бошқараëтган ҳарбийлар фуқаровий бошқарувга ўтишни тезлатиш ҳақида ваъда бериб турган бир пайтда¸ Қоҳира марказидаги Таҳрир майдонида намойишчилар ва хавфсизлик кучлари ўртасидаги тўқнашувларнинг бугун қайта бошлангани хабар қилинмоқда.\nСешанба кечқурун мисрликларга қилган телемурожаатида ҳукмрон ҳарбий кенгаш раҳбари¸ маршал Ҳусайн Тантавий Мисрни ҳарбий бўлмаган президент бошқарувига ўтказишга йўл очувчи сайловларни келаси йилнинг биринчи ярмида ўтказишга ваъда берди.\nАммо Таҳрир майдонида норозилик намойишини давом эттираëтган минглаб мисрликлар бу таклифни қабул қилмади ва ҳарбий кенгашдан мамлакатни бошқаришни зудлик билан муваққат фуқаровий кенгашига топширишни талаб қилмоқда.\nШанба кундан бери намойишчиларга нисбатан қўлланилган зўравонлик оқибатида камида 30 одамнинг ўлгани айтилмоқда.\n28 ноябр куни Ҳусни Муборак ҳокимиятдан ағдарилганидан бери Мисрда илк бор демократик тарзда парламент сайловлари ўтказилиши кутилмоқда.


14 йил бедарак кетган ўзбекистонлик йигит онаси билан учрашди (видео) — Sof.uz\n28.11 16:31 1662 Жамият\nОна ўғлини топиш масаласида ёрдам сўраб "Астарлы ақиқат" (“Яширин ҳақиқат”) ТВ дастурига мурожаат этди. У ўғли 14 йил олдин иш топиш учун мамлакатдан чиқиб кетгани, аммо бир муддат ўтганидан кейин бедарак йўқолгани ҳақида гапириб берди.\n“2005 йилда у иш излаб жўнаб кетди. Биз барчамиз у тез орада уйга қайтади, деб ўйлардик. Кейинроқ ундан умуман хабар келмай қўйгач, акалари уни қидириб йўлга чиқди. Аммо улар укаларини тополмай қайтишди. Ўғлим яхши йигит эди, менга уйга қайтишга ваъда берганди. Эрим ўғлимнинг қайтганини кўрмасдан вафот этди”, дейди аёл.\nАммо кўрсатув асносида мўъжиза юз берди. Фарзандини кўришдан умидини узган она ниҳоят ўғли билан учрашди. Ўғил нега уйга қайтмаганини тушунтириб берди.\n“Мен эндигина коллежга ўқишга кирган вақтимда Қозоғистонга бориб ишлаб келишни таклиф қилишди. Рухсат олиш учун отамнинг олдига бордим. Уйимиздаги иқтисодий ҳолат унчалик яхши бўлмагани учун ота-онамга ёрдам беришни хоҳлардим. Отам менинг кетишимга рухсат берди. Бироқ ишлаб юрганимда бир куни бор пулим ва ҳужжатларимни йўқотиб қўйдим. Биз ҳар хил объектларда ишлар, доим бир жойдан бошқасига кўчиб юрар эдик. Ҳужжатларим йўқолганини билганимда аллақачон кеч бўлганди. Бу ишда ёнимдаги йигитлардан шубҳаланмадим, чунки улар билан анчадан бери танишмиз”, деди у.\nҲужжатлари ва пулидан айрилган йигит бир неча марта полиция бўлимига тушган. Шунинг учун у полиция ходимлари ёки элчихонадан ёрдам сўрашга қўрққан. Шундай қилиб орада 14 йил ўтиб кетган.\nЙигит тушида тез-тез отасини кўриб туришини, аммо унинг вафот этганини билмаганини айтди.\n“Отам тушимда олдимга келарди. У бошдан-оёқ оқ кийим кийиб олган бўлиб, менга қўлини чўзарди. Мен ҳам отамни ушламоқчи бўлиб қўл чўзар, аммо қўлим унга умуман етмасди. У менинг исмимни айтиб чақирар, аммо олдига бора олмай уйғониб кетардим”, дейди у.\nO'zbekiston Qozog'iston меҳнат муҳожири 14 йил\nБугун, 19:13 73 Жаҳон


Энергетика вазирлиги электр узилишларига изоҳ берди - 05.06.2021, Sputnik Ўзбекистон\nЭнергетика вазирлиги электр узилишларига изоҳ берди\nЎзбекистон Энрегетика вазирлиги Республика бўйлаб содир бўлган электр узилишларига кучли шамол ва кескин ҳаво исиши сабаб бўлмоқда деб изоҳ берди. Айни дамда... 05.06.2021, Sputnik Ўзбекистон\nТОШКЕНТ, 5 июн — Sputnik. Ўзбекистон бўйлаб қисқа муддатли электр узилишлари содир бўлишига 1-3 июн кунлар республика ҳудудида кузатилган кучли шамол сабаб бўлган, деб хабар қилди Энергетика вазирлиги матбуот хизмати.Иккинчидан, об-ҳавонинг кескин исиши оқибатида, аҳоли томонидан кондиционер ускуналаридан фойдаланиш бошланган ва бунинг оқибатида трансформатор станцияларига юклама ошган. Бу ҳам электр тизимидаги узилишларга сабаб бўлган. “Ушбу муаммоларни ҳал қилиш мақсадида барча ҳудудларда мобил бригадалар иш олиб бормоқда. Улар маҳаллий энергия компаниялари мутахассислари билан биргаликда мавжуд муаммоларни ҳал қилишмоқда”, - дейилган хабарда. Ундан ташқари айрим ҳудудларда режа асосида қисқа муддатга электр таъминоти узилган. Бундан мақсад трансформатор пунктлари ва электр узатиш линияларини кузги-қишги мавсумга тайёрлаш, дейилган хабарда. Синоптиклар хабарига кўра, ушбу дам олиш кунларида Ўзбекистонда кучли иссиқ бўлиши кутилмоқда. Ҳаво ҳарорати кундузи +46 даражагача кўтарилиши мумкин. Шамол тезлиги 17-22 м/сга етиши, чанг бўронлари бўлиши кутилмоқда. Ўзгидромет хабарига кўра, бу йилги ҳаво ҳарорати одатийдан кўра 7-10 даража иссиқ бўлиши кутилмқда.\n13:10 05.06.2021 (янгиланди: 13:11 05.06.2021)\n© Sputnik / Виталий Аньков / Фотобанкка ўтишРемонт линии электропередач\nЎзбекистон Энрегетика вазирлиги Республика бўйлаб содир бўлган электр узилишларига кучли шамол ва кескин ҳаво исиши сабаб бўлмоқда деб изоҳ берди. Айни дамда тиклаш ишлари жадал олиб борилмоқда.\nТОШКЕНТ, 5 июн — Sputnik. Ўзбекистон бўйлаб қисқа муддатли электр узилишлари содир бўлишига 1-3 июн кунлар республика ҳудудида кузатилган кучли шамол сабаб бўлган, деб хабар қилди Энергетика вазирлиги матбуот хизмати.\nМуассаса хабарига кўра, кучли шамол оқибатида дарахтлар шохи синиши ва айрим уйларни томи силжиши кузатилган. Ундан ташқари электр узатиш линиялари ҳам шикастланган.\nИккинчидан, об-ҳавонинг кескин исиши оқибатида, аҳоли томонидан кондиционер ускуналаридан фойдаланиш бошланган ва бунинг оқибатида трансформатор станцияларига юклама ошган. Бу ҳам электр тизимидаги узилишларга сабаб бўлган.\n“Ушбу муаммоларни ҳал қилиш мақсадида барча ҳудудларда мобил бригадалар иш олиб бормоқда. Улар маҳаллий энергия компаниялари мутахассислари билан биргаликда мавжуд муаммоларни ҳал қилишмоқда”, - дейилган хабарда.\nЭлектр таъминоти узилиш туфайли "Ўзбекнефтгаз" АЖ объектлари фаолияти тўхтаб қолди\n5 Июн, 12:51\nУндан ташқари айрим ҳудудларда режа асосида қисқа муддатга электр таъминоти узилган. Бундан мақсад трансформатор пунктлари ва электр узатиш линияларини кузги-қишги мавсумга тайёрлаш, дейилган хабарда.\nСиноптиклар хабарига кўра, ушбу дам олиш кунларида Ўзбекистонда кучли иссиқ бўлиши кутилмоқда. Ҳаво ҳарорати кундузи +46 даражагача кўтарилиши мумкин. Шамол тезлиги 17-22 м/сга етиши, чанг бўронлари бўлиши кутилмоқда.\nЎзгидромет хабарига кўра, бу йилги ҳаво ҳарорати одатийдан кўра 7-10 даража иссиқ бўлиши кутилмқда.


05:00 / 16.01.2017 2082 pdf Ўқиш режими + -\nМасала: Қурбонлик вақти зул ҳижжанинг ўнинчи куни ҳайт намози ўқилгандан кейин ўн иккинчи куни қуёш ботишига озгина қолгуничадир. Қуёш ботиши билан қурбонлик вақти чиқади. Зул ҳижжанинг ўн учинчи куни такбири ташриқ айтиш вожиб бўлсада, лекин қурбонлик қилиш жоиз эмас.\nМасала: Имом ҳайт намозини ўқиб бераётган вақтда уйдагилар қурбонликни сўйиб юборишлари жоиз бўлмайди. Лекин, бир шаҳарда ҳамма масжидда намоз ўқиб бўлинган бўлиши шарт эмас.\nМасала: Зиммасига қурбонлик вожиб бўлган киши илмсизлиги ёки бирор бир узр туфайли қурбонлик кунлари ўтиб кетгунча қурбонлик қила олмаса, жонивор сотиб олган бўлса, жониворни тириклигича, сотиб олмаган бўлса, унинг қийматини фақат фақир ва мискинларга садақа қилиши вожиб бўлади.\nМасала: Бир киши бир неча йиллардан буён нисоб эгаси бўлиб, қурбонлик қилмай келаётган бўлса, ўтган ҳар йил эвазига биттадан қурбонликнинг қийматини садақа қилиш вожиб бўлади.\nМасала: Қурбонлик кунида шак қилиб қолса, иккинчи кунда қилгани афзалдир.\nМасала: Вожиб бўлган қурбонликни ўзгалар томонидан қилишлик учун ларнинг ижозати зарур. Акс ҳолда уларнинг қурбонликлари адо бўлмайди. Агар ака-укалар йўқлигида бири бошқаси томонидан қурбонлик қилиб қўйиш одати бўлса, ижозат беришидан олдин қурбонлик қилиши жоиз бўлади. Ўзгалар томонидан нафл қурбонлик қилинаётган пайтда уларнинг ижозатини сўрашлик шарт эмас. Тирикларга ва ўликалар номидан нафл қурбонликлар қилиш жоиз. Уларнинг ижозатлари шарт эмас. Чунки, қурбонликнинг эгаси ҳайвоннинг эгаси бўлиб, у бошқаларга савобини бағишламоқда.\nМасала: Ҳозирги кунда жуда кўп аёллар тақинчоқ ва ортиқча нарсалари ҳамда ўлик моллари ҳисобланса, нисоб соҳибига айланадилар. Гарчи закот бермасаларда, уларнинг зиммаларига қурбонлик қилиш вожиб бўлади. Ўлик молларга уламоларимиз уч сидра кийимдан ортиқчасини ҳам ҳисобга олганлар. Ундан ташқари уйда ишлатилмай турадиган идиш-товоқлар, сувенирлар нархи 85 г тилло 612 г кумушнинг қийматига етса, зиммаларига қурбонлик қилиш вожиб бўлади(.\nМасала: Нисобга эга бўлган киши қурбонлик қилишидан олдин ва қурбонлик вақти чиқишидан олдин фақирга айланиб қолса, зиммасидан қурбонлик соит бўлади.\nМасала: Қурбонлик оқил, болиғ, муқим, закот ёки мулкида ҳожати аслийсидан ортиқча 85 г тилла ёки 612 г кумуш қиймати баробарида нарсаси бор кишиларга вожиб бўлади. Ҳожати аслийдан ташқариларга яшаб турган ҳовлисидан ташқари ҳовлилар, пулни банд қилиш учун сотиб олинган уйлар, уловлар, тижорат моллари, астатка таврлар барчаси кириб кетади. Шунингдек, нисобга эга бўлганига бир йил тўлиши ҳам шарт эмас.\nМасала: Ҳозирги вақтда ёритгичлар етарли даражада ёритганлиги учун ўзини қурбонлиги билан бошқа бировнинг қурбонлигини адаштириб қўйишлик шубҳаси йўқ. Шунинг учун кечасида сўйишлик кароҳиятсиз жоиздир. Кечасида сўйишликни макруҳ деган уламолар ўз ҳайвонини бошқа бировнинг ҳайвонига аралаштириб қўйиши эҳтимоли бўлганлиги туфайли макруҳ деганлар.\nМасала: Қурбонлик кунларида қассоблар шошилганларидан тезроқ калласини узуб терисини шилишга ҳаракат қиладилар. Жониворни барча аъзосидан жони буткул узулмасдан, совумасдан терисини шилиш макруҳдир.\nМасала: Шиа мазҳабидаги кишининг сўйган жонивори ҳалол бўлмай қолади. Чунки улар ўн иккита имом, Қуръоннинг таҳрифи, имомларнинг пайғамбарлардек маъсумлиги, тақия, мутъа, уч саҳобадан ташқари барча саҳобаларни мурад ва кофир деб эътиқод қиладилар. Шу эътиқодлари туфайли уларнинг жонлиқлари ҳалол бўлмайди.\nМасала: Агар фақир ва мискин кишилар кўп бўлса, кўп гўшт қиладиган жониворни қурбонлик қилиш афзалдир. Агар заруратманд кишилар оз бўлса, қиммат ва гўшти ширинини сўйиши афзалдир.\nМасала: Битта семиз жониворни сўйиш икки озғин ҳайвонни сўйишдан афзалдир. Агар мол ёки туяни еттидан бир қисмининг гўшти битта қўйнинг гўштини қийматидан ёки гўштидан озроқ бўлса, еттидан бир ҳиссани қурбонлик қилиш афзалдир. Агар иккиси ҳам баробар бўлса, бир бутун қўйни қурбонлик қилиш афзалдир.\nМасала: Урғочи жониворни қурбонлик қилиш жоиз, эркагини қурбонлик қилиш эса афзалдир. Бировни омонатга қўйган маблағига жонлиқ олиб қурбонлик қилиш жоиз бўлмайди. Аввал ижозат олиб, кейин сотиб олса, жоиз бўлади.\nМасала: Қурбонликка деб сотиб олинган қўйни юнгини олиш жоиз эмас. Агар юнгини олиб қўйса, юнгини қийматича садақа қилиши вожиб бўлади. Қари сигир ва солиқ қўйларни қурбонлик қилиш жоиз.\nМасала: Гангир қўйни гангирбошлиги ўт-ўланни ейишдан ман қилмаса, уларни қурбонлик қилиш жоиз бўлади.\nМасала: Мол тўлиқ икки ёшга тўлмаган бўлса ёки икки ёшга тўлишига икки кун қолган бўлса, уни қурбонлик қилиш жоиз бўлмайди.\nМасала: Насияга олинган жониворни қурбонлик қилиш жоиз бўлади.\nМасала: Қурбонлик қилинадиган жониворни олдин сотиб олиб боқиб туриши афзал. Токи, унга муҳаббат қилиб қолади ва яхши кўрган нарсасини қурбонлик қилишда савоб кўпроқ бўлади.\nМасала: Қурбонлик қилинадиган жониворларни ёши мол ва қўтосларда тўлиқ икки ёш, туя беш ёш, қўй ва эчки бир ёшдир. Агар булардан бир кун ҳам кам бўлса, қурбонлик қилиш жоиз бўлмайди. Лекин, бир ёшга кирмаган қўйнинг жуссаси бир ёш қўй жуссасичалик бўлса, яъни олти ойлик қўзи бир ёшлик қўй жуссасичалик гавдаси бўлса, уни қурбонлик қилиш жоиз бўлади. Лекин, олти ойга тўлмаган қўзини жуссаси бир ёшлик қўй каби бўлса, уни қурбонлик қилиш жоиз бўлмайди.\nМасала: Бир йшга кирган қўйнинг жуссаси кичик бўлса-ю, лекин бир ёшга тўлганлиги аниқ бўлса, қурбонлик қилиш жоиз бўлади. Агар хонаки хайвон ваҳши ҳайвондан ҳомиладор бўлиб, бола туғса, туғилган бола қурбонлик ёшига киргандан кейин қурбонлик қилиш жоиз бўлади. Чунки, жониворларда эътибор онага бўлади, отага эмас. Агар ваҳший ҳайвон хонаки ҳайвондан ҳомиладор бўлса, ундан туғилган болани қурбонлик қилиш жоиз бўлмайди. Бир қавлда эса, қўй кийикдан ҳомиладор бўлса, туғилган болага қаралади. Агар бола қўй бўлса, қурбонлик қилиш жоиз бўлади. Агар бола кийик бўлса, уни қурбонлик қииш жоиз бўлмайди.\nМасала: Қурбонлик қилинадиган жониворларни териси куйиб қолса ва у гўшгача етиб борган бўлса, қурбонлик қилиш жоиз бўлмайди. Агар жароҳат гўштга таъсир қилмаган бўлса, қурбонлик қилиш жоиз бўлади.\nМасала: Бичилган қўй, хўкизларни қурбонлик қилиш ҳеч қандай кароҳиятсиз жоиздир. Расулуллоҳ соллаллоҳу алайҳи васаллам ҳам бичилган жониворни қурбонлик қилганлар. Чунки, бичилган қўйнинг гўшти ширин бўлади ва у тез эт олади. Хунаса жониворни қурбонлик қилиш жоиз эмас.\nМасала: Тили кесилган ҳайвон ўт-ўланни ейишда қийналмаса, уни қурбонлик қилиш жоиз. Агар қийналадаиган бўлса, жоиз эмас (Фатвоҳи ҳиндия.\nМасала: Кўпчилик шерик бўлиб қурбонлик қилинганда, хусусан ака-укалар биргаликда қурбонлик қилганларида гўштини чамалаб тақсим қилишлик жоиз эмас. Балки, судхўрлик бўлади. Шунинг учун аниқ килолаб тортиб, кейин ҳадия қилмоқчи бўлса, ҳадия қилаверади.\nМасала: Бир неча киши гўштни тақсим қилишларидан олдин барча шерикларининг ихтиёри билан кимларгадир гўштни садақа қилишни ихтиёр қилишлари жоиз. Қолганини эса, ўз ҳиссаларига кўра тақсим қилиб олаверадилар. Лекин, шериклардан бирортаси назр қилган бўлса, гўштини нисоб эгаси бўлган кишиларга ҳадия қилишлиги жоиз эмас.\nМасала: “Канзуд дақоиқ” ва “Мароқил фалоҳ” китобларида ҳаром мағиз, яъни умуртқа суяк ичидаги оқ сут каби суюқликни истеъмол қилиш жоиз эмас, дейилган.\nМасала: Кўпчилик кишилар қурбонлик қилганларидан кейин ошган гўштини сотиб юборадилар. Бундай қилиш жоиз эмас. Қурбонлик гўштини сотиб юборган бўлсалар, фақир мискинларга уни пулини садақа қилишлари вожиб бўлади.\nМасала: Қассобнинг хизмат ҳақини сўйилган қурбонлик гўштидан бериш жоиз эмас.\nМасала: Баъзи бир кишилар гўшти арзон тушар экан деб, қурбонлик қилувчиларга шерик бўлиб оладилар. Агар шерикларидан бирортасини нияти гўштни арзонга тушиши бўлса, барча шерикларнинг қурбонлиги дуруст бўлмайди.\nМасала: Қассобнинг хизмат ҳаққини гўшт, тери ёки калла-поча билан адо қилиш жоиз эмас. Агар шундай қилган бўлса, уларни қийматича садақа қилиш вожиб бўлади. Лекин, қассобнинг ҳаққини алоҳида адо қилиб, қўшимча уларни унга бериб юборса зарари йўқ. Леикн, эвазига хизмат ҳақини камайтирмаслиги лозим.\nМасала: Қассоблик касби дуруст бўлиб, Набий соллаллоҳу алайҳи васалламнинг замоналарида ҳам қассоблар бўлган. Саҳобаларнинг баъзилари қассоблик касби билан шуғилланганлар.\n05:00 / 16.01.2017 1536\n05:00 / 16.01.2017 1567\n1519 05:00 / 16.01.2017\n3505 11:50 / 11.09.2017\n1416 05:00 / 16.01.2017


КОНСТИТУЦИЯ – ҲУҚУҚ ВА ЭРКИНЛИГИМИЗ КАФОЛАТИ » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Deputatlar kengashi » Deputat va matbuot » КОНСТИТУЦИЯ – ҲУҚУҚ ВА ЭРКИНЛИГИМИЗ КАФОЛАТИ\n03-10-2014 16:06 Deputatlar kengashi » Deputat va matbuot\nР. АРЗИЕВ, халқ депутатлари Навоий шаҳар Кенгашининг депутати.\nКонституциямизнинг яратилиш тарихига назар ташлайдиган бўлсак, Туркистонда ўтган йилларда жаҳон тажрибаларига мувофиқ тарзда бир нечта конституциялар ишлаб чиқилди. Лекин улар ўз мазмун-моҳиятига кўра бошқа давлатларнинг миллий республикалар шароитига мувофиқлаштириб тузилган, ҳақиқий ҳаётий кучга эга бўлмаган конституцияларнинг нусхаси эди.\nЎзбекистоннинг янги Конституциясини яратиш ғояси 1990 йилда Мустақиллик декларациясининг қабул қилиниши билан бевосита боғлиқ. Мазкур Декларация қабул қилиниши баробарида давлатимизнинг янги конституцияси ишлаб чиқилиши лозим, деган хулосага келинди. Президентимиз Ислом Каримов раислигида Конституциявий комиссия тузилиб, бу борадаги жаҳон тажрибаси ўрганилиб, турли давлатларнинг Конституция лойиҳалари диққат билан кўриб чиқилди.\n1991 йил бошларидаёқ конституциянинг ғоявий мағзи, яъни концепциясини тайёрлаш устида иш олиб борилди. Комиссия томонидан маъқулланган концепция асосида бўлажак Бош Қомусимизнинг лойиҳасини яратишга киришилди. Ўзбек халқининг тарихий, миллий ва маънавий хусусиятлари имкон қадар тўлароқ акс эттирилган лойиҳа пухта ишловлардан сўнг умумхалқ муҳокамаси учун матбуотда эълон қилинди. Муҳокама давомида жами 6 мингдан ортиқ таклиф ва мулоҳазалар билдирилди ҳамда улар асосида лойиҳа матнининг деярли ярмига тузатишлар, бир неча янги моддалар киритилди. Шундай қилиб, 1992 йил 8 декабрда бўлиб ўтган Ўзбекистон Республикаси Олий Кенгашининг ХI сессияси 12-чақириғида республикамиз Конституцияси қабул қилинди ва бу мамлакатимиз тарихида оламшумул воқеа бўлиб қолди.\n2003 йил 24 апрелда Ўзбекистон Республикасининг “Ўзбекистон Республикасининг Конституциясига ўзгартишлар ва қўшимчалар киритиш тўғрисида”ги Қонуни қабул қилинди. Ўзбекистон Республикасининг 2007 йил 11 апрелда ва 2011 йил 12 декабрда қабул қилинган қонунларига биноан Конституциянинг айрим моддаларига тузатишлар, 2011 йил 18 апрелда ва 2014 йил 16 апрелда қабул қилинган қонунларига биноан айрим моддаларига ўзгартиш ва қўшимчалар киритилди.\nҲа, фақат миллий истиқлол туфайли халқимизнинг тамомила янги, инсон манфаатларини, ҳақ-ҳуқуқини ҳимоя қилувчи чинакам демократик Конституциясини яратишдек улкан тарихий имконият вужудга келди. Биз эса ўз Конституциямизга мувофиқ яшаб, меҳнат қилаётганлигимиз, янги жамият қуриш йўлидан бораётганимиз баробарида Асосий Қонунимизни пухта ва мукаммал ўрганиб боришимиз лозим.


"Soyib Xo‘jaev hangomalari" китоби, Haydar Muhammad\nТаниқли шоир ва драматург Ҳайдар Муҳаммад тинмай изланиб, ўз мухлисларига жиддий шеър ва драмалар билан бир қаторда ҳажвий шеърлар, ҳикоялар, латифалар, интермедиялар ва комедиялар тақдим этмоқда. Унинг 1997 йилда нашр этилган “Хотинимнинг уруғидан ўргилай” ҳажвий китобчаси тезда қўлма-қўл бўлиб кетди. Маълумки, Ҳ. Муҳаммад комедиялари Ҳамза номидаги Академик драма театрида, “Хотинлар гапидан чиққан ҳангома” Муқимий театрида, “Куёвлар конкурси” (Р.Азизхўжаев билан) комедияси 1990 йилдан бери репертуардан тушмай келмоқда.\nКўлингиздаги “Сойиб Хўжаев ҳангомалари” ҳам, ўйлаймизки, Сизга бир дунё завқ бағишлайди.\nЎзбек халқининг яқин ўтмишдаги ажойиб қизиқчилари эл орасида катта шуҳрат қозонганликлари ибратли ҳикоя бўлиб юради. Улар ижро этган латифа, интермедия, аския, қизиқчилик ҳолатлари халқимизнинг оғзаки дурдоналарига айланиб кетиб, секин-аста ёзма адабиётга, радио-телевидение кўрсатув ва эшиттиришларига кўчиб, адабий-бадиий тарихга айланиб бораётганлиги қувончли ҳолдир. Уларнинг табаррук номлари ҳурмат билан зикр этилади. Масалан, Юсуфжон қизиқ, Ака Бухор, Сойибжон қизиқ, Муҳиддин Дарвешов, Абдулхай Махсум, Абулқосим ака ва ҳоказо. Ҳақли равишда: ”Нега буларни “палончи қизиқ” деб аташади”, — деган савол туғилади. Бунинг сабаби, менимча, қизиқчилар ўзларининг зукко ва донишмандликлари, ҳозиржавобликлари билан қизиқ воқеаларни ижод қиладилар. Энди: ”Комик актёрлар ҳам қизиқчими?” — деган саволга шундай жавоб бериш мумкин: комик актёрлар ёзувчи ёзиб берган асарни ижро этади. Ўзи тўқимайди. Шу нуқтаи назардан олиб қараганда, Ўзбекистон халқ артисти Сойиб Хўжаевни халқимиз Сойибжон қиpиқ деб ҳам билишининг сабабини унга тангри таоло икки томондан иқтидор ато этганлигида кўрамиз. Сойиб Хўжаев комик ролларни ниҳоятда қойилмақом қилиб ижро этган. Шу билан бир қаторда, ҳар бир ўйнаган роли сўзларининг 60-70 фоизини асосан ўзи тўқиб қўшган. Шу боис образлар жонли ва жозибали чиққан...


Шодиев Мирёқуб Шоди ўғли » Навоий шахар 2-сонли лицей\n2-litsey.uz » Кафедралар » Хорижий тиллар кафедраси » Ижодкор уқитувчилар » Шодиев Мирёқуб Шоди ўғли\nШодиев Мирёқуб Шоди ўғли\nМукофотланмаган. Педогогик стажи 1 йил. 2014 йил сентабр ойидан бошлаб инглиз тили фани ўқитувчиси вазифасида ишлаб келмоқда. 2014 йилда Ўзбекистон давлат Жаҳон тиллари университетини Инглиз филология факултетини тугатиб, инглиз тили фани ўқитувчиси мутахассислигини олган.\nУ доимо ҳалқ манфаати учун ҳалол меҳнат қилиб, ўз жамоаси олдида олқишларга сазовор бўлиб келмоқда.\nШодиев Мирёқуб Шоди ўғли ўз ишига бўлган иштиёқининг баландлиги, меҳнатсеварлиги ва тиришқоқлиги туфайли тез орада литсей жамоаси орасида ҳурмат қозонди. У ўз билими ва ташаббускорлиги билан мустақил Ўзбекистоннинг келажаги бўлган ёшларни ўқитиш, ватанни севиб, юксак маънавиятли кишилар қилиб тарбиялашда ўз ҳиссасини қўшиб келмоқда. У ўқувчиларни орзусини руёбга чиқариш мақсадида иқтидорли ўқувчилар учун Б1 даражасига мўлжалланган услубий қўлланма яратиб, дарс жараёнига татбиқ этди.\nШодиев Мирёқубжон Шоди ўғли 2014-2015 ўқув йили июн ойида ўқитувчилар учун устама ҳақ белгилаш (Б1) сертификатини қўлга киритди.\nХорижий тилларни ривожлантиришга қаратилган семинар-тренингларда иштирок этиб билим ва кўникмаларини ошириб келмоқда.\nУ 2014-2015 ўқув йилидан 1 ”Р” -14 гуруҳ раҳбарлигида ишлаб келмоқда.Ўқувчилар бандлиги 3 та мутахассислик фанларидан 90 % таъминланган.Гуруҳ ўқувчилари илғор ва фаол тарзда ўқиб келмоқда.\nШодиев Мирёқуб Шоди ўғли академик литсейда таълим-тарбия соҳасида ўзининг педагогик маҳорати билан устоз мураббийлик қилиб, янги инноватсион педагогик технология асосида дарслар ташкил этиб, ўқувчиларнинг бўш вақтларини мазмунли ўтказишга жиддий эътиборини қаратади.\nШодиев Мирёқуб Шоди ўғли литсейда жамоат ишларини ташкил этишда фаол иштирок этиб келмоқда.\nПедагог Шодиев Мирёқуб ҳар бир ишда ташаббускор, журъатли, тўғри сўз, маънавий этук ва ғамхўр устоз.\nНДКИ ҳузуридаги 2-сонли академик литсей маъмурияти Шодиев Мирёқуб Шоди ўғли 2014-2015 ўқув йилида ўзининг юксак фазилати билан жамоа ўртасида шахсий намуна кўрсата олган, ўқувчиларни инсонпарварлик ва юксак аҳлоқийлик рўхида тарбиялашда қўшган хиссаси учун ҳамда кўп йиллик самарали меҳнатлари, ижтимоий-сиёсий ҳаётдаги фаол иштироки билан юртимиз равнақи ва тарақиётига самарали хисса қўшишига ишонч билдиради.\nМуаллиф:info, Кушилган сана: 23.12.2015, Кўрилган: 828 Чоп этиш


Онлайн тарзида ўтаётган Ўзбекистон чемпионатидан ФОТОРЕПОРТАЖ / Olamsport.com\n07 авг 13:47\nОнлайн тарзида ўтаётган Ўзбекистон чемпионатидан ФОТОРЕПОРТАЖ\nТеглар : ҚиличбозликЎзбекистон чемпионати\nПойтахтимизда қиличбозлик бўйича I виртуал Ўзбекистон чемпионати бўлиб ўтмоқда.\n2006-2008 йилларда таваллуд топган болалар ўртасида ўтказилаётган мусобақа онлайн тизимида олиб бориляпти.\nШпага, рапира ва сабля йўналишида ўтказилаётган беллашувларда Сабина Санаева (Навоий), Робия Иминова (Фарғона), Шаҳноза Ўринбоева (Қорақалпоғистон), Муҳаммадали Раҳматов (Бухоро), Йўлдош Комилов (Навоий), Улуғбек Усмонов (Тошкент) лар етакчилик қилишмоқда.\nОнлайн тизимидаги чемпионат баҳслари 8 августга қадар давом этади. Cуратларда пойтахтлик икки ёш спортчи Элдор Акбархўжаев ва Ардашер Ҳасановларнинг онлайн беллашувларидаги иштирокига гувоҳ бўлиб турибсиз.\nСуратлар сайтимиз учун халқаро тоифадаги ҳакам Аида Ҳасанова томонидан тақдим этилган. Айнан Ҳасанова сайтимиз томонидан 2019 йилнинг "Энг яхши аёл ҳаками" деб топилган эди


ЎзА - “Фара”ларни ёқиб юриш талаби кимлар учун амалда, кимлар учун узайтирилди?\n05.06.2019 13:59 Чоп этиш версияси\n“Фара”ларни ёқиб юриш талаби кимлар учун амалда, кимлар учун узайтирилди?\nХабарингиз бор, сайтимиз орқали 30 май куни чоп этилган “Автомототранспорт воситалари учун кундузи чироқларини ёқиб ҳаракатланиш мажбурийлиги қайта кўриб чиқилмоқда” номли мақолада Ўзбекистон Республикаси Ички ишлар вазири ўринбосари, полковник Акрамхон Бобохонов “Йўл ҳаракати қоидалари”нинг 138-банди (кундузи чироқ ёқиб юриш мажбурийлиги) қайта кўриб чиқилаётгани ҳақида айтиб ўтган эди.\nМаълумки, Ҳукуматнинг 9 апрелдаги қарори билан барча транспорт воситаларига чироқларни кундузи ёқиб юриш бўйича талаб қўйилган.\nҚабул қилинган Ҳукумат қарорига мувофиқ “фаралар” бўйича қатъий талаб ҳайдовчиларга эмас, ишлаб чиқарувчиларга қўйилади.\nШунингдек, автомобиллар қуйидаги ҳолатларда ҳам чироғини ёқиб юришга мажбур:\n2020 йил 1 январдан бошлаб ички бозор учун ишлаб чиқарилаётган автомобилларга сутканинг ёруғ вақтида автоматик ёнадиган чироқлар ўрнатиш мажбурий этиб белгиланади. Импорт автомобилларнинг ҳам шундай автоматик ёнадиган чироқлари бўлмаса, мамлакат ичкарисига олиб кирилишига рухсат берилмайди.\nҲукумат топшириғига асосан Маъмурий жавобгарлик тўғрисидаги кодексга ҳам ташқи ёритиш асбобларидан фойдаланиш қоидаларини бузганлик учун жарима миқдорини камайтиришга оид тегишли Қонун лойиҳаси ишлаб чиқилади.\nТаъкидлаш ўринлики, www.uza.uz сайтида аввалроқ автомобил чироқларини кундузи ёқиб юришга оид\n“Автомобилдан сақланинг: Кундузги чироқ “неча пул”га тушяпти?”,\n“Олий Мажлис Қонунчилик палатаси депутатлари автомобилларнинг кундузи чироқ ёқиб юришларига қарши чиқмоқда”,\n“Автомобиль чироқларини кундузи ёқиб юриш иқлимимизга тўғри келмайдими?”,\n“Яна автомобиль чироқлари ҳақида – норозиликлар авжида, қарорга ўзгартириш киритиладими? (видео)”,\n“Автомобиль чироқлари савдоси авжида: Кимлар фойда кўзлаган?.. (видео)”,\n“Адлия вазирлиги: Депутатлар нега машина чироқлари билан боғлиқ баҳсда ўзларини ўзлари инкор қилмоқда?”\nкаби материаллар эълон қилинган эди.


Франсиско Араухо: «Ўзбекистонни ютишдан бошқа иложимиз йўқ» » Скачать музыку бесплатно новинки музыки 2016-2017\nФрансиско Араухо: «Ўзбекистонни ютишдан бошқа иложимиз йўқ»\nКомментариев: 0 Просмотров: 175 Дата: 13-02-2016, 08:01 Футзал бўйича Осиё чемпионатининг 2-тури доирасида Саудия Арабистони ва Ливан терма жамоалари кеча ўзаро дуранг ўйнашди (3:3). Ўйиндан кейин ливанликлар бош мураббийи ўз фикрлари билан ўртоқлашди.— Бугунги ўйинда қандайдир футболчиларим чарчаб қолишгандек кўринди. Бунга таомлар ёки бошқа нарса сабаб бўлса керак. Ҳал қилувчи қарор қабул қилиш чоғида шогирдлари тез қарор қабул қила олишмади. Бу чарчоқдан бўлиши керак. Жамоамни яхши биламан. Бугунги ўйинда ўзимизга ўхшамадик. Бундан хавотирдаман.— Бунга Қирғизистон билан ўйиннинг сўнгги дақиқаларида ўтказиб юборилган гол ва қўлдан чиқарилган ғалаба сабабдир.— Бундай деб ўйламайман. Футзалда бундай нарсалар бўлиб туради. Йигитларнинг руҳий ҳолати жойида эди. Иккита ўйиндаги дуранг бўйича масъулиятни бўйнимга оламан. Футболчиларга ҳамиша олдинга бориш ва керак пайтда зарба бериш кераклигини айтгандим, аммо улар буни амалга ошира олишмади.— Саудия Арабистони терма жамоаси футболчиси қизил карточка олганида сиз тайм-аут олдингиз. Ўша пайтда футболчиларга қандай кўрсатма бердингиз. Бир киши кўп бўлиб ўйнаб, гол уриш учун нима етишмади?— Футзалчилар бироз дам олишларига имконият яратиш мақсадида тайм-аут олдим. Улар чарчаганидан сўзлашга ҳам мадори қолмаганди. Уларга дам бериб ўйинни ўзгартириш учун керакли кўрсатмаларга беришга ҳаракат қилдим. Аммо ўйинимиз чиқмади.— Бу иккинчи ўйин бўлса, ҳозирданоқ чарчоқ ҳакида гапиряпсизми?— Чарчоқ деганда жисмоний чарчоқ эмас, организм керакли озуқаларни ола олмаётганини назарда тутдим. Футзалчилар ўзлари истаётган овқатни ея олишмаётган бўлиши мумкин. Профессионал жамоалар ўзлари билан ошпаз олиб юришади.— Ўзбекистонга қарши бўладиган учинчи ўйин борасида фикрларингиз.— Кейинги ўйинда бизда фақат битта режа бор. Биз ғалаба қозонишга мажбурмиз, бўлмаса мусобақани тарк этишга мажбур бўламиз. - деб хабар бермоқда Stadion.uz нашри.


Ўзбекистон Президенти Қирғизистонга келди – Газета.uz\nПрезидент Шавкат Мирзиёев рафиқаси билан Қирғизистонга давлат ташрифи билан келди.\n5 сентябрь 2017, 14:10 Сиёсат\nЎзбекистон Президенти Шавкат Мирзиёев рафиқаси билан Қирғизистон Президенти Алмазбек Атамбоев таклифига биноан 5 сентябрь куни давлат ташрифи билан Бишкек шаҳрига келди, деб хабар қилди ЎзА.\n«Манас» халқаро аэропортида расмий кутиб олиш маросими бўлди. Давлат раҳбарини Қирғизистон Президенти Алмазбек Атамбоев кутиб олди. Икки давлат байроқлари билан безатилган аэропортда олий мартабали меҳмон шарафига фахрий қоровул саф тортди.\n«Газета.uz» 4 285